Kutubxona - Gulnoza Mamarasulova. Shahardan kelgan tashvish (hikoya) / Kiril\nSiz shu sahifadasiz: Gulnoza Mamarasulova. Shahardan kelgan tashvish (hikoya) / Kiril\nМуаллиф Гулноза Мамарасулова\nАсар номи Шаҳардан келган ташвиш (ҳикоя)\n- Гулноза Мамарасулова\nШаҳардан келган ташвиш (ҳикоя)\nО, ёз мазза-да! Дўппингни осмонга оцанг бўш қайтмайди - олмамиди, ўрикмиди ишқилиб тўлиб тушади. Қадрдон жойингда – қишлоқнинг ҳар жойига мўралаб турадиган қалин тут шохида ёнбошлаганча атрофдаги узун қулоқ гаплардан бохабар бўлиб, камига оғзинга килкиллаб, оппоққина қуртдай ялтираётган тутлардан ховучлаб солиб, битта-битта чайнаб, роҳатда ётаверасан. Биров мушугингни пиш деб кўрсинчи қани! Сабаб бўлмаса қаердан ҳам оғиз жуфтлайди. Она тилидан ёзишим керак, ҳусниҳатимни тўғирлашим зарур, деган ўйлар қаерда. Муаллима йил бўйи ўзимни тошбақага, ёзувимни чумолига ўхшатишдан чарчамади. Тошбақадек секин ҳуснихат тўлдирармишман... ручкам дафтарда чумолидек ҳар томонга ўрмалаб кетаверармиш... Тавба, нима қилишга ҳайронсан! Шунча ҳаракат қилдим ўзгаришга. Тезроқ ёза бошласам, «бу сенга от ўйини эмас, сакраб-сакраб жой ташлаб кетаверишга» деган гап қилди. Xўш, шундан кейин нима қилишим керак эди-а?!\n- Бу набирангиз одам бўлмайди сира. Муаллимаси унинг дастидан мени мактабга чақиргани-чақирган. Э, сени ергина юцин! Қачонгача шундай юрасан-а?\n- Чақиргани билан барибир бормайсиз-ку, - дейман тўнғиллаб, худди ҳар сафар мақтабга қатнаб қойил қилгандек, гапирганларига аччиғим чиқиб.\n- Қаранг, яна гап қайтаришга уста. Сендан бошқа ташвишим йўқми мени, Сарварга ким қарайди сени пойлаб юраверсам, - дейди онам ёшига етиб қолган укамни назарда тутиб. Ростдан ҳам у жуда йиғлоқи, қўлингда лик-лик қўтариб турмасанг чирқиллайверади. Менга ҳам дарс тайёрлашга бермайди шовқин қилавериб.\nКейин онам мени бир уришиб бошладиларми, тўхташлари қийин. Гапларини сув тегирмоннинг челагига ўхшатаман, ҳар доим бир хил мазмунда. Xудди тегирмон челак бир хил вазифани бажарганидек – сувни олади - тўкади, олади – тўкади... Токи кўчага қочиб кутулишим керак ёки бобом жонимга оро киради. Мана кўрасиз, ҳозир ҳам қўшни Ҳадича холанинг мен билан бир синфга борадиган ўғли Самантойни мақтайди. У менга умуман ёқмайди. Қиз болага ўхшаб, сочини ўстирадими-ей! Индамаса, иккига ўриб олдига ташлаб қўйсада. Уни синфда ҳеч ким ёқтирмайди. Ўзича ойи бордек, олифталик қилаверали. Футбол жамоамизга ҳам қўшмаганмиз. Чунки ғирромлик қилиб, йўқ жойдан ўзича жанжал чиқаришга-чиқаради-ю ўзини бир четга олиб, сувдан қуруқ чиқиб кетади. Ноҳақлигини умуман тан олмайди. Аслида партадоши...\n- Ана Xадичанинг ўғли Саманни қара, шунга қўшилиб...\nАна айтмадимми сизга «челак» ҳақида.\nБобом эса бошқачалар - насиҳатларига қўшиб, ҳар сафар ҳар хил эртаклар айтиб беради. Кейин биргаликда хулосалар ясаймиз. Тўғрисини айцам баъзан эски ҳикоялар ҳам қайталаб туради. Лекин бошидан эшицам ҳам қулоғимга мойдек эриб кираверади. Ҳаттоки ўзимга жуда ёқадиган «Кенжа полвон»ни айтиб беришларини қайта-қайта сўрайвераман. Бобом эса бундан сира чарчамайдилар. Агар бундан зерикиб қолсалар, индамай хаёлга бериладилар. Мен эса олдиларида ярим чала ўлган қовоқаридек ғинғиллаб ўтиравераман. Улар жаҳл қилмайдилар-у лекин жуда безор қилиб юборган пайтларимда мени ярим кечалари қўрқитиб чиқадилар. Айниқса урушдаги воқеалардан сўзлагудек бўлсами, юзидаги ажинларга қўшилиб, билинмай кетган чандиғи ҳам яққол бўртиб чиқиб, кўзларида совуқ аланга пайдо бўлгандек туюлади менга. Кейин тез-тез туни билан ухлолмай, алаҳсираб чиқадилар. Кимларнингдир исмиларини такрорлайди, энг кўп такрорлайдигани «Норқўзи». Менимча бу амаки дўстлари бўлган бўлса керак. Дўхтор қаттиқ тайинлагани учун бу ҳақида сўроқламайман, ўзлари ҳам негадир ҳеч оғиз жуфтламайдилар. Уларнинг пинжига кириб ётишни азбаройи ёқтирганимдан, бобомнинг ҳар бир ҳаракатларини сезиб тураман. Бундай пайтларда улар ўринларидан сапчиб туриб кетадилар-да оқсаб босадиган чап оёғини дағ-дағ титраётган қўллари билан уқалашга тушадилар, бошини чангаллайдилар. Ўтган йили дўхтор менга, «бобонгни асаблари толиққан, урушдаги ҳиқоялардан айтиб беринг, деб дил хиралик қилаверма. Агар кечаси ухлолмаса, мана бу дорилардан биттадан бергин» дея қўлимга бир неча қути дори қолдирди. Ҳар доим дўхтир айтганидек қиламан. Токчадаги шиқирлоқ идишда турадиган хабдоридан қўлига туцам, дарровгина оғзиларига солиб, ёнидаги чойнакдаги совуқ чой билан ютинади. Шундан сўнг, ёки ҳовлига чиқадилар, ёки узоқ бир нуқтага термулиб ётадилар. Шу-шу оқшомлари Бобом билан ухлайман. У киши менга жуда суяниб қолган.\nМенга келсак, феълим баҳор ҳавосига ўхшайди. Бобомнинг насиҳатлари ва онамнинг «челак»лари жон-жонимдан ўтган кунлари уч-тўрт соатлаб дарс тайёрлайман. Қизиқиб кетган вақтларда, муаллима берганидан кўпроқ «ҳуснихат»ни тўлдириб ташлайман. Аввалига, устозимиз ўргатгандек қилиб, бир текисда мўлжални олиб нуқталарни қўйиб оламан. Сўнгра устидан осонгина сиёҳни югуртириб чиқаман. Илҳомим келиб, мисолларни ҳам шатирлатиб ечиб ташлайвераман. Ҳар қалай, ҳисобчи бўламан, деб қўйганман-ку. Саманнинг дадаси ҳам ҳисобчи. Саманнинг айтишича, бунинг учун математикадан яхши ўқиш керак эмиш. Аммо дангасалигим бир туца бор-ми... гаранг қўйдек қулоғимга гап кирмайди. Айниқса Самантойнинг дадаси иш жойидан «кўтарилиб», Тошкентга қўчиб кетди-ю менга берди Xудо! Ахир онам мени тенглаштириб койишларига одам йўқ-ку! Ҳаммасидан ҳам қувонганим, Саман кетди-ю синфимизда энг яхши ўқийдиган Мафтун билан партадош бўлишга муяссар бўлдим. Ич-ичимдан сезиб турибман, ҳамма болаларнинг менга хасади келса керак.\nШундай-куя бир томондан Саман кетиб, зерикиб қолдим. Узун соч бўлсаям, шерик эди-да. Урушиб-талашиб мактабга бориб келардик. Тавба, унинг эгнидаги оқ кўйлаги на йиртиларди, на ғижим бўларди. Ҳар жоим бир зайилда тоза, силлиқ турарди. Меники эса кун ора абгори чиқиб, онам қарғаб қолади. Тўғрида, Саманни болалар қўшавермайди, эплаб тўп тепишга ҳам уқуви йўқ. Бобомнинг эртакларидаги ижобий қаҳрамонларга тақлид қилишни ёқтирганим боисми, унга қўшилиб қуш овламайман. Саман эса рагаткаси билан йўл-йўлакай аямасдан каптарми, қарғами, чумчуқми уриб тушираверади. «Итимга бераман, мазза қилади» дейди қийшанглаб кулганча ерда ярим жон типирчилаб ётган беозорларни бир тепиб. Унинг бунчалар бешавқатлигидан уни янада ёмон кўриб кетаман, қушни қўзлаётганида қўлига тармашаман. Ҳаттоки бир неча марта шуни дастидан жиққа-мушт бўлдик. Рагаткасини олиб синдириб ташлагандим, кўзидан ўт чиқиб кетаёзди. Шартта ёқамдан олди. Аммо барибир мени ҳеч қачон енголмаган. Нима бўлганда ҳам у билан ўтган даврларни тез-тез қўмсайман. Бир воқеа доимо ёдимда туради. Балким шу ҳодиса бизнинг дўстлигимизни мустаҳкамлагандир.\nКунлардан бирида партадошим Жавлон ўқишга махсус қурилма билан бошқариладиган машина қўтариб келди.Дадам обердилар, деб обдон кўз-кўз қилди. Кел, биз ҳам ўйнаб кўрайлик, деб сўрасак қизғанчиқлиги тутиб бермади. Итдай ириллаб қўриқлагани бир тийин бўди-ю ўйинчоқ шу куни йўқолиб қолди. Жавлон не қиларини билмай қўзини ёшини оқизарди. Ўқитувчимиз ҳаммани сумкасини бир-бир титиб чиқди, насиҳат ўқиди. Аммо топилмади. Кимлар нима деса деди-ю партадоши бўлганим учун айб менга келиб тақала бошлади. Туппа-тузуқ ўғрига чиқаришмоқчи эди сал қолса. Агар Саман жонимга оро кирмаганида айбни менга ағдариб қўяқолишарди.Синфда шовқин кўтарилган. Мен эса қуруқ бўхтонлардан карахт бўлиб қолгандим. Xудди шу маҳал... Саман шартта ўрнидан туриб, «Рустам бундай иш қилмайди. У менинг дўстим - ўғри эмас». Шу гапнинг ўзи барчани шубҳалардан фориғ қилишга етарли бўлди. Кейин ўйинчоқ ҳам топилиб, эгасига қайтарилди. Ўша кунги воқеа, Саманнинг гаплари доимо қулоғим тагида қайталаб туради.\nБу йил тўртинчига ўтаман. Мактабимиз ҳам ўзгарди. Xудо ҳохласа тўртинчи синфни янги мактабда ўқиймиз. Эскиси кўчамизга бурилиш жойида эди. Эҳ, Саманларнинг шаҳарга кўчиб кетгани ёмон бўлдида. Янги мактабимизни бир кўрганида воҳ-ҳооо, деган бўлар эди. У кетиб анчайин ёлғизланиб қолдим. Уйлари олдидан ўцам, худди у югуриб келиб қоладигандек, кейин у билан соатлаб қандайдир масала устида тортишадигандек туюлади. Йўқ, энди Саман келса бошқа ғижиллашмаймиз, урушмаймиз. Ахир у мени дўстим деганди. Дўстлар эса иноқ бўлишлари керак.....\nНегадир бугун зерикарли кун бўлаяпти мен учун. Қуёш қиздираяпти. Қани енди бир ҳовузга бориб мириқиб чўмилсам. Лекин чўмилишга шерик йўқда. Қани енди Саман бўлганда иккаламиз бирга борармидик... Майли у қуш овласаям, футболга қўшилмасаям, менга барибир. Ахир дўстлар яхши-ю ёмон кунида бирга бўлиши керак, дейди муаллимамиз. Саман келсин, «она тили»да у ҳақида, дўстлигимиз тўғрисида иншо ёзиб, олқишлар эшитганимни айтиб бераман. Эссиз У шаҳарда-да.... Атроф жимжит, ҳар замон мусичалар кулу-кулу қилиб қўяди. Тирик жон борки, соя-салқинга кириб кетган. Бир жойда ётавериб зерика бошладим. Бобом ҳам кўринмайди шекилли, доим ўтирадиган супачадаги жойлари анчадан бери бўш турибди.\nБир хилда ўтиравериш жонимга тегиб, ёлғиз ўзим узоққа тупуриш ўйнай бошладим. Анчагина малакам бор бу борада. Лекин ҳозир негадир бошидаги иккитаси бекор кетди, ўтирган жойим баландлигиданми мўлжални яхши ололмадим. Эндигина навбатдаги «ҳужумга» тайёрланиб турган эдим ҳамки қўшни ҳовлига оппоқ машина келиб тўхтади. Негадир юрагим ҳапқирди. Саманмасмикин?! ...\nМашинадан биринчи бўлиб тушган Xадича холани дарров танидим, қўлида чақалоғи ҳам бор. «Ҳа, Самантой укали бўлибди-да», хаёлимдан шуни ўтказарканман, машинанинг орқа эшиги очилиб, собиқ синфдошимнинг момиқдай сочлари ялтиради. Эгнига алламбало кийимларни илиб олган – эски деса эскига ўхшамайди, янги деса шими кийилаверганидан увадаси чиқиб кетганга ўхшайди. Уни кўришим билан олдига югургим келди-ю ўзимни тўхтатдим. Энаси билан кўришволсин.\nҚишлоқдалигида у энасининг ортидан қолмасди. Кўчада болалар уни «ена дум» деб, калака қиларди. Мен ҳам уларга қўшилишга қўшилардим-у ўзимдан чўчиб қўярдим. Чунки бобом қаерга бормасин, ўзи билан мени эргаштириб олади.\n- Бўйингдан ўргилай, энанг айлансин сендан, - Саманнинг пешонаси, юзларидан чўпиллатиб ўпди энаси.\n- Буви, нега бизникига бормайсиз? – ялтоқланди у ҳам.\n- Э, болам, шу иссиқларда Тошкент қайда-ю «дом» деганларига бизнинг жон қайда дейсан.\n-Ҳа-ҳа-ҳа... – ёйилиб кулдим.\nПастга сакраб тушдим-у кўчага отилдим. Чинор соясида турган машинанинг орқа томонидаги ёзувни ғижжалаб ўқидим «Не-хи-а». Кейин жимжимадор безак берилган ғилдиракларини томоша қилишга тушдим.\n-Нима бўпти теккизсам? – аччиқландим, - авваллари сен ҳам осилардинг-ку эшагимни олиб чиққанимда, -дедим мен ҳам пеш қилиб. Тўғрида, нима мен қизғанмаганман-ку...\n-Бу санга эшшак эмас. Биласанми, ўн мингта эшшагингни соцанг ҳам бунақасини оломайсан, -деди у ўзича керилиб.\n- Олганда нима? – топган гапим шу бўлди.\n- Адамла айтдила, агар мактабни «беш»га битирсам, буни манга берарканла. Ўзлари янгисини оладила...\nМақтанчоққа мақтаниши учун мавзу топилди. Айтмовдимми шунақа деб! Ҳали ҳам шу одати қолмабди. Шаҳарда яхши ўқиш ўрнига айнибди - довдираб, тўғри гапиришни ҳам эсдан чиқарибди. Яна гапиришига ўлайми?!\n- Қаттан билардинг сан! – қўл силтади у ҳеч нимага тушунмай.\n- Биламан дедимми, биламан! – гапимда қатъий туриб олдим.\n- Самантой болам, келақол, ош пишди, - энасининг овози янгради.\n- Бувижон, ҳозир! – жавоб қайтарди набира.\nОртидан кузатиб қоларканман, сочи узун бўлишига қарамай унга ҳам ҳавасим келди, ҳам ачиниб кетдим. Бечора, бу кетишда яқинда унинг гапига ҳеч ким тушунмай қолади. Ахир ҳар доим устозимиз «китоб – сўзлаш санъатини ўргатади» дейди. Эссиз, кам китоб ўқияпти экан-да... Ўзимча буни ҳар нега йўйиб, хаёл суриб турсам, бобом кўринди. Негадир улар жуда ҳам хорғин, юзидаги чандиғининг изи ҳам кўриниб турарди.\n- Кечки салқин тушаяпти, қўйларни чиқариш керак. Яйловга ўтлатиб келамиз.\nУфқ қизариб, қоронғу тушар-тушмас ортга қайтдик. Бобом олди эшикдан ҳовлига кирди. Мен эса қўйларни қўрага ҳайдадим. Эшикни тамбаллаб уй олдига айланиб ўтаёцам, Саманга дуч келдим. Ҳануз ясаниқли кийимлари эгнидан тушмаган олифта менга бошдан оёқ разм солди-да, гўёки гўнг қўнғиздан жиркангандек бурнини жийирди. Сочи қиртишлаб олинган бошимдаги қийшайиб қолган дўппимни тўғриладим-да ўзимни кўрмаганга олиб ўтиб кетдим. Мени кўриб атайлаб кўчага чиқиб олди мақтанчоқ! Усти-бошимдан тортиб, оёғимгача оппоқ чанг эди. Ҳарчанд ўзимни парво қилмагандек тутган бўлсам-да, тўғриси биринчи марта аҳволимдан уялиб кетдим. Йўқ, у олифта ўз йўлига-куя, уни олдида ўзимни абгор ҳис қилганим асабимга тегарди.\n-Бугун Кўтармага бориб келдим, - деди бобом мунгли оғир товушда. Бир озлик сукутдан кейин давом этди. – Алибой оламдан ўтибди.\n-Жуда очиқкўнгил одам эдилар, жойлари жаннатдан бўлсин! Xабарсиз қолибманда бирга ўтиб келардик.\nАли бобони эшитиб, ғалати бўлдим. Дадам айтганидек, жуда яхши киши эди. Уйларига борсам доим «баракалла ота ўғил» деб, лип-лип қулоғимдан тортарди. Томорқасидаги чиллакилардан узиб келиб, кўлимга тутарди. Бизникига ҳам тез-тез келиб турардилар. Фақат калласини кўтаролмай ётиб қолгач, бобомнинг ўзлари борадиган бўлиб қолди. Бобомнинг айтишича, иккалови азалдан таниш экан. Урушда битта жойда хизмат қилиб кайтишгани, тенгқурларидан фақат Али бобо қолганини билардим. Яқин дўстини йўқотган бобом бир кун ичида анча сўлиб, қаддилари букилиб қолгандек туюлди. Жойимизга чўзилганда ҳам эртак сўзламадилар. Уларни хафалигини билиб, кутиб-кутиб ухлаб қолибман. Тушимга Самантой кирибди. Унинг оппоқ машинасида кетаётганмишмиз. Бир вақти, у менга қараб, «Бизни машинада санга нима бор? Ўзингни эшагингда юравер» деб, учиб кетаётган машинадан итариб юборибди.... Чўчиб уйғонсам тушим экан. Кўнглим хотиржам бўлди. Қаердандир хир-хир товуш келар, уйқум зўр бериб кўзимни очишга эриндим. Бобомга яқинроқ сурилсам, улардан иссиқ гупуриб, дағ-дағ титраяпти. Ташқаридаги чироқдан таралиб турган хира нур ёғдусида пешонасидан реза-реза тер ялтирайди. Оғир-оғир нафас олиб, инқиллаб нималарнидир пичирлар, чамамда яна «Норқўзи» деяётганди. Сўнгра «Қоооооч.... ахир мен ўлишим керак эди-ку.... нега ўзингни тутиб бердинг....» дея алаҳсираб, типирчилади. Қўрққанимдан бобомни қаттиқ қучоқлаб йиғлаб юбордим. Кўйлаги жиққа ҳўл бўлиб кетибди. Дори эсимга тушиб, токчага югурдим. Кўлларига чой билан узатдим.\n-Бобоооо, мени ташлаб кетмайсиз-а.... – дея хўнграб йиғлаганча оёқларини уқалашга тушдим. Бобом ҳам тинчланиб, ўзига келди. Кейин қандай ухлаб қолганимни эслолмайман ҳам.\nТонг ёришар-ёришмас уйғонсам, бобом далага отланаётган экан. Уларга эргашдим. Биргаликда бедазорга йўл олдик. Сўқмоқ йўл четидаги бақатеракларга ин қуриб ташлаган чуғур-чуқлар шовқин-сурон қилиб, калла-и сахарлаб алланималарни вижирлар, бир-бирига гап бергиси келмасди. Чамаси она қушлар тўполончи полапонларига эртак айтиб бераяпти. Уларга ҳавасим келганидан эски «дардим» қўзғалди.\n-Бобо, нега айнан «Кенжа полвон»нинг бошига бахт қуши қўнган? – сўрайман гарчи жавобини бобомдан қайта-қайта эшитган бўлсам ҳам.\n- Чунки у, - бошлайди бобом оқ оралаган соқолини силаб, -ўта софдил ва раҳмдил бўлган. Ўз жонини хатарга қўйиб бўлса ҳам инсонларга қўлидан келган ёрдамни аямаган. – Бақатеракларга разм солиб, яна давом этди. – Ҳатто мусичага-да озор бермаган, болам.\n- Албатта... – дейдилар-у жимиб қоладилар. Узоқ сукутдан кейин қўшиб қўяди, - бахт қушини учратмаганимда бу кунларни кўрармидим болам – деди бобом.\nДарахтга осилиб, ўзимнинг қадрдон жойимни эгалладим. Қўшни ҳовлига мўраласам, айвонда Саманнинг энаси билан Xадича хола ўтирибди-ю Саман кўринмайди. Гап пойлаш эмас-куя эна аста гапиргани боис, уники эшитилмаса ҳам, лекин Xадича холанинг дийдиёси бемалол эшитилиб турарди.\n-Билмасам, нима қилишга ҳам ҳайронмиз. Уни уйга бойлаб қўёлмасак. Барибир мактабга боради. Шифокорлар қаттиқ тайинлади. Бу кетишда ўғлингиз оғир дардга йўлиқади. Тезда уни шаҳардан четроққа, тинч жойларга олиб боринглар, деганди. Дадасининг ҳам боши қотиб қолган, «балки қишлоқдаги мактабга қайтгани маъқулмикан» деяётганди.\nСаманнинг энаси нималардир - деди. Эшитилмади. Зерикиб кетдим.\nЭндигина уйқудан турган Самантой юзини чайиб, айвонга чиқди. «Буви»сининг олдида нонушта қилди. Кейин онасининг қўлидан чақалоқни олди. Атрофга аланглаган эди менга кўзи тушди. «Акангқарағайни кўриб қўйсин, шунча тепаликка чиқа олишимни» дея онамнинг ҳай-ҳайлашига парво қилмай янада баланроққа ўрмаладим. Менга олазарак тикилиб турган Самантойга атайлабдан қарамадим. Энагаликдан зериккач, болани Xадича холага тутқазиб, чақирди.\n- Туша қол ўзинг, ойим қўймайдила.\n-«Ойим»миш! Ундан кўра «қўрқаман» деб тўғрисини айтиб қўявер.\n- Саман, юр эски мактабга бориб келамиз, - дедим охири таклиф киритиб.\n-Э-е, нима қиламиз харобада?\n- Бунча чанг бўлмаса, аллергиям бор, – деди у бурнини тортиб қўйиб. Гапига тушунмадим-у аммо сўрагим ҳам келмади. Чунки кейин куни бўйи устимдан кулиб юради.\n- Сен билан шу синфда ўқиганмиз, - дедим унинг юзига қарарканман. Бироқ умуман ўзгариш кўрмадим. Аксинча у бепарволик билан ҳафсаламни пир қилди.\n- Нима?.. шуни кўрсатгани олиб келумидинг?\n- Сен кетгач бу жойда Мафтун билан мен ўтирдим, - дедим мақтаниб.\n- Шаҳардаги партадошим Мафтундан ўн марта чиройли. Унга ўхшаб қизғончиқ эмас. Ҳаттоки сўрамасам ҳам дарсларини кўчиришга беради.\n- Барибир шаҳар яхшида! Тезроқ қайцак бўларди. Зериксанг, компютерхонага бориб, маза қилиб ўйнайсан. Қишлоқда қаттан топасан....\nҚишлоғимизни қоралаётгани кўнглимга тегди-ю лекин... Айтганча! Xаёлимга келган фикрдан юзим ёришди.\n- Саман, юр, сенга янги мактабимизни кўрсатиб келаман, - дедим дарров суюнчи олишга шошилмай.\n- Э, қўйсангчи..... - деди у чўзилиб.\n- Юр дегандан кейин юравер!\n- Компютерга келдик. Устозимиз, ёзда келсаларинг ҳам ўргатавераман, дегандилар. Шунга...\nСамантой «шуни нега айтмадинг» дегандек мени бир туртди. Чопқиллаб ичкарига кирсак, хона очиқ экан. Мендан юқори синф болалари ўз ишлари билан машғул ўтиришибди.\n-Яшанглар! Ўрганаман, деб келибсанда-а Рустам? Ана ўзингни «Олапар»инг, -деди кулиб устоз ўзиникидан иккита кейинги компютерни кўрсатиб.\n-Юр! – дедим ўзимча «мана, кўриб қўй » қабилида кеккайиб. Ҳа, бу темир матоҳга «Олапар» деб ном қўйиб олганман. Кучугимга ўхшаб, буни ҳам думига тегсангиз, лик-лик қиларкан-да. Ҳали умуман бу матоҳга тегиниб кўрмагандим. Шунчаки бир-икки марта қизиқиб хонага киргандим. Устоз ҳохлаганингни танлаб олавер, деганига, ўзимча биттасига ном қўйиб олдим.\nҚойил-е... Самантойнинг адабиёт муаллими яхши бўлмаса-да ушбу матоҳни анча тушунаркан. Бир пастда «Олапар»им билан апоқ-чапоқ бўлиб олди.\n-Ўртоғинг «Олапар»ингни тилига тушунарканми? Тағин тишлаб олмасин, - деди устоз Саманнини таништирганимдан кейин. Дадасини танигани учун компютерни ишлатишга қўйди.\nСаман менга «шу ҳам иш бўлди-ю» назарида қараб қўйди. Сўнгра «дум»чани ликиллатиб алланималарни экранда пайдо қилди. Аввалига унинг устомонлигига оғзим очилиб, анқайиб қолдим. Кейин эса унинг ҳукмидаги аскарнинг қилмишлари ичимга ғулғула сола бошлади. Қанақадир пала-пастқам жойларда кезиб юрган қоп-қора ниқобдаги жаллодлар бир-бирларига тўхтовсиз ўқ узиб, ҳамма жойни қонга ботирди. Ҳудди бизни мактабга ўхшаш, йўқ, ундан ҳам ваҳимали бино ичида содир бўлаётганди. Қуролланиб олган кишилар тушунарсиз тилда совуқ оҳангда алланималар дер, ҳўкизимиз қутурганда бўкирадиган товушидан ҳам қўрқинчлироқ эди. Аввалига Саман бошқариб турган аскарга қарши бир неча душманлар бор эди. У ҳаммасини аямай ер тишлатди. Қўрққанимдан кўзимни юмиб олдим. Саман эса тобора бундан завқланарди. Яна кўзимни очсам душманлар сон-саноқсиз. Уларга якка ўзи курашаётган Саманнинг аҳволини кўриб қўрқиб кетдим. Ранглари оқариб, терга ботганига қарамай, баттар муккасидан кетиб, ўқ узишда давом этарди.\nБобом айтган уруш воқеалари кўз олдимда гавдаланди. Бобом ҳам уруш даврини эсласа шу кўйга тушардилар... Xудди ўзим жанг майдонга тушиб қолгандек... ҳозир шу ўқлардан бири мени илиб кетадигандек... «У мени дўстим – ўғри эмас».... Алаҳсираётгандек, ёмон туш кўраётгандек ҳаммаси аралашиб кетди.\nУни кўриб юрагим ортига тортиб кетди. Бир Xадича холанинг, бир бобомнинг гаплари қулоғим тагида шанғиллар, бошим гир айланарди. Ўзи уни қаердан ҳам олиб келдим. Қишлоқни ҳадеб ёмонлайверганига, кўрсатиб қўяй дегандим-да.\n-Рангини қаранглар буни, ҳа-ҳа-ҳа! Ҳолинг шумиди?! Бу ҳали ҳолваси. Шаҳарда бундан зўрлари бор билсанг...\nНима?! Яна «шаҳар»лайди. Ўргилдим шаҳарингдан! Шунақа бешавқат қилиб қўйса! Тошдан фарқинг қолмабди ўзи. Қанчалар ўзгарибсан-а?! Қанчалар иноқ эдик, гарчи буни бир-биримизга сездирмасакда. Индолмадим. Нима дейишимни ҳам билмайман. Кўрганларим кўз олдимдан кетмайди. Уни тўхтатиш учун хушимни йиғдим-у бадани зир титраётган, кўзлари ола-кула бўлиб, боши столга қадалган ўртоғимни кўриб, даҳшатдан қичқириб юбордим. У ғижжалаб нафас олар, ранги бўздек оқариб кетганди. Ўзига оғирлик қилаётган қалтироқ қўллари ерга осилиб турарди. Оғзи кўпириб, оғир нафас чиқарарди.\n-Саман!!! Дарҳол уйдагиларига хабар бер! Унгача ўзим қараб тураман, - деди бошимизда пайдо бўлган устоз латтани намлашга сув қидириб.\nМен шамол тезлигида уйга ғизиллар, йўл-йўлакай чирқиллаётган қушларнинг сайраши, бақатеракларнинг ваҳимали шитир-шитирлари, оёғимга чалишаётган майсаларнинг суйкалиши, тандирдан буриқсиётган қоп-қора тутунлар, қўйларнинг маърашлари, мусичаларнинг ку-кулаши-ю ариқнинг шилдираши қулоғимга аянчли оҳангда оқиб кирарди. Юрагим алланечук гупиллаб урар, бу замоннинг «уруш»и оқибатида Саманга бир кориҳол бўлишидан хавотир қилардим. Манзилга етиб келдим-у қўлида болани аллалаётган Xадича холани учратдим.\n- Рустам, намунча ховлиқмасанг, арвоҳ кўрдингми нимабало? – деди-ю хола ўғлини сўроқлади. – Самантой қани? Бирга эмасмидинглар?\n- У.... Саман....\nГапиролмай йиғлаб юбордим. Бунга сайин Xадича холанинг ранги бўзарди.\n- Нима бўлди ахир? Гапирақолсангчи... – деди бетоқатланиб.\n- Саман ҳозир янги мактабда.... Компютерга борувдик, кейин... – ортиқ давом эттиролмадим. Xадича хола уйга отилди-ю болани момога ташлаб, Саманнинг дадаси билан машинада жўнаб кетишди.\nТуни билан бобом бошимда ўтириб чиқди. Тинмай алаҳсираб, кўнглим беҳузур бўларди. Ўйиндаги манзаралар кўз олдимга ёпишиб қолган, худди юзимга қон юқлари чаплангандек, ўзимдан ижирғанар эдим. Кўз олдимдан ҳаммаси кино ленталаридек бир-бир ўтар, ҳаёллар гирдобига чўкиб борардим. Тушим билан рўё аралаш-қуралаш бўлиб кетганди. Биргина нарса минг битта томиримгача зиркиратарди.... Ғала – ғовур синф... «У менинг дўстим – ўғри эмас».... ўғри эмас... эмас... эмас... дўстим... дўстим....\n"http://www.kutubxona.com/wiki/index.php?title=Gulnoza_Mamarasulova._Shahardan_kelgan_tashvish_(hikoya)_/_Kiril&oldid=11059" dan olindi


Президент бунёдкорлик ишлари билан танишди\nprezident.uz: Ўзбекистон Республикаси Президенти Шавкат Мирзиёев 1 июнь куни Қибрай туманидаги аэродромда амалга оширилаётган ишларни бориб кўрди.\nПрезидент қурилишда иссиқ ранглардан кўпроқ фойдаланиш, аэропорт ҳудудини кўкаламзорлаштириш, дренаж тизимини оқилона йўлга қўйиш зарурлигини таъкидлади.\nмаъмурий кенгаши томонидан қарийб 10 сармоядор субъект билан ҳамкорлик тасдиқланган. Улар орасида Буюк Британия, Германия, Жанубий Корея каби давлатларнинг йирик қурилиш компаниялари бор.\nДавлатимиз раҳбари “Tashkent City” бизнес маркази қурилишининг бориши билан танишди. Қурувчи ва муҳандислар, хорижлик мутахассислар билан суҳбатлашди. Меҳмонхона ва конгресс-холда халқаро тадбирларни ўтказиш учун барча шароитлар яратиш, залларни безатиш ва жиҳозлашда миллийлигимизга эътибор қаратиш зарурлигини таъкидлади.\nПрезидент Шавкат Мирзиёев Чилонзор тумани Бунёдкор ва Чўпонота кўчалари кесишмасида бунёд этилаётган йўл ўтказгични кўздан кечирди.\nУшбу йўл ўтказгичнинг умумий узунлиги 676 метр, кенглиги 24 метрдан зиёд бўлади. Транспортлар 6 қаторда ҳаракатланади.\n“Ўзбекистон темир йўллари” акциядорлик жамиятига қарашли “Кўприк қурилиш трести” корхонаси томонидан олиб борилаётган бунёдкорлик ишлари якунланиш арафасида. Бугунги кунда устунларга темир-бетон плиталар ётқизилиб, йўлгача бўлган оралиқ шағал билан тўлдирилмоқда. Ҳар бири 124 метр бўлган иккита пиёдалар эстакадаси қурилиши давом этмоқда.\nШавкат Мирзиёев мамлакатимиздаги барча кўприкларни инвентаризациядан ўтказиш, уларни сақлаш ва режали таъмирлаш зарурлигини таъкидлади. Шу мақсадда кўприкларни эксплуатация қилиш билан шуғулланадиган тизим яратиш, бунга ихтисослашган кадрлар тайёрлаш ва замонавий қурилиш материалларини ўзлаштириш бўйича топшириқлар берди.


Қирғизистон Миллий банки Қумтордан олтин сотиб олмаслигини маълум қилди\nМиллий банк Kumtor Gold Company билан Қумтор конидан олтин сотиб олиш бўйича шартнома тузмаган. Бу ҳақда «Азаттйк»га Қирғизистон Республикаси Миллий банки матбуот хизмати хабар берди.\nҚирғизистон Республикаси Миллий банкида тушунтирилгандек, тартибга солувчи олтин-валюта захиралари ҳажмини тўлдириш сиёсати доирасида маҳаллий ишлаб чиқарувчилар таклиф қилаётган олтинларни мунтазам сотиб олади. Операциялар фақат олтин ишлаб чиқарувчилар ва Миллий банк ўртасида олтин сотиш ва сотиб олиш бўйича тузилган бош келишувлар доирасида амалга оширилади. Бироқ, Qumtor Gold Company ва Қирғизистон Республикаси Миллий банки ўртасида ҳеч қандай шартнома имзоланмаган.\nАввалроқ, «QGC» ташқи менежери Тенгиз Болтурук бундан буён коннинг барча маҳсулотларини Миллий банк сотиб олишини айтганди.\n2021 йил май ойида Қирғизистондаги энг йирик Қумтор кони атрофидаги вазият кескин кескинлашди. Қирғизистон “CenTerra” га қарши экологик қонунбузарликлар учун миллиардлаб долларлик даъво қўзғатди ва олтин конини ишлаб чиқарувчи Qumtor Gold Company ЁАЖга ташқи бошқарувни жорий этди. “Centerra” директорлар кенгашининг Қирғизистондан собиқ аъзоси Тенгиз Болтурук ташқи менежер бўлди. Мамлакат расмийлари бундан буён олтин экспорт қилинмаслигини, «Қумтор» нинг барча маҳсулотларини мамлакат Миллий банки сотиб олишини айтишди.\nQumtor Gold Company ишлаб чиқариш ҳисоботларини нашр қилишни тўхтатди. Олдинроқ компания 2021 йилда 15 тоннага яқин олтин қазиб олиш режасини эълон қилган эди. Ўтган йили Қумтор 17 тоннадан ортиқ олтин қазиб олди.\nҚирғизистон Республикаси Иқтисодиёт ва молия вазири Акилбек Жапаровнинг айтишича, Қирғизистон ташқи назорати остида тўрт ой ичида ҳозирда республикада жойлашган Қумторда 4,1 тонна олтин қазиб олинган. Ишлаб чиқариш қиймати 61-62 миллион долларга баҳоланмоқда, деди у.\nБир неча кун олдин Жапаров мамлакат расмийлари дастлаб [ташқи назорат жорий қилинганидан бери] олтин етказиб беришнинг янги каналларини ишлаб чиқа бошлаганини айтди. «Музокаралар аллақачон давом этмоқда. Ҳозирча айтишим мумкинки, шартлар аввалгисидан ёмон бўлмайди», — деди у.\nСўнгги йилларда Буюк Британия қирғиз олтинининг асосий харидорига айланди. Олтин етказиб бериш мамлакат экспортининг қарийб ярмини ташкил этди. 2021 йилнинг 7 ойида ўтган йилнинг шу даврига нисбатан олтин экспорти 626 миллион доллардан 233 миллион долларга камайди ва экспортнинг умумий ҳажмдаги улуши 24 фоизгача камайди.


21:20 / 17.11.2017\nФото:Sputnik/ Катерина Совдагари\n2017 йилнинг 14-15 ноябрь кунлари Тбилиси шаҳрида Ўзбекистон ва Грузия ташқи ишлар вазирликлари делегациялари ўртасида сиёсий маслаҳатлашувларнинг навбатдаги раунди бўлиб ўтди.\nГрузия делегациясига вазир ўринбосари Давид Жалагания бошчилик қилди.\nУчрашувда Ўзбекистон-Грузия кун тартибининг асосий масалалари ҳамда сиёсий, савдо-иқтисодий, инвестициявий, транспорт-коммуникация, маданий-гуманитар ва бошқа соҳалардаги давлатлараро ҳамкорликни янада ривожлантиришнинг устувор йўналишлари юзасидан фикр алмашилди.\nЎзбекистон Президенти Шавкат Мирзиёев ва Грузия Бош вазири Георги Квирикашвилининг 2017 йил сентябрь ойида Нью-Йoрк шаҳридаги учрашуви икки давлат муносабатларида муҳим босқич бўлди ва ҳамкорликни чуқурлаштиришнинг истиқболли йўналишларини белгилади.\nГрузия делегацияси Ўзбекистон Республикаси Президентининг БМТ Бош Ассамблеяси 72-сессиясида ва 10 ноябрда Самарқанд шаҳрида бўлиб ўтган “Марказий Осиё: ягона тарих ва умумий келажак, барқарор ривожланиш ва тараққиёт йўлидаги ҳамкорлик” мавзусидаги халқаро конференцияда сўзлаган дастурий нутқларининг асосий қисмлари тўғрисида хабардор қилинди.\nДавлатимиз раҳбари илгари сурган ташаббуслар Ўзбекистон-Грузия алоқаларини кенгайтириш, унга кўп қиррали тус бериш ва ҳамкорликнинг биргаликдаги механизмларини фаоллаштириш учун мустаҳкам асос яратиши таъкидланди. Бунга кўра, Савдо-иқтисодий муносабатлар бўйича ҳукуматлараро комиссиянинг навбатдаги мажлисини ўтказиш муддати ва кун тартиби бўйича таклифлар кўриб чиқилди.\nЎзбекистон Грузия Тбилиси


«Браво» кулгу жамоаси аъзоси Шаҳло Зоирова таклиф қилинган бўлса ҳам Тошкент халқаро кинофестевалига бормаганининг сабабини айтди - 6 Октября 2021 - BEPUL MP3 KO'CHIRISH, VIDEO KLIP, FOTO SURATLAR, YANGI\nПонедельник, 2021-10-25, 6:48 AM\nГлавная / Bosh sahifa » 2021 » Октябрь » 6 » «Браво» кулгу жамоаси аъзоси Шаҳло Зоирова таклиф қилинган бўлса ҳам Тошкент халқаро кинофестевалига бормаганининг сабабини айтди\nУнинг сўзларига кўра, ҳозирда «Браво» жамоасининг концертига тайёргарлик жараёнлари кетмоқда. Шу сабабли фестевалга боришга вақт топа олмаган. Шунингдек, фарзандлари ҳам бетоб эканини таъкидлаган.\n«Эрталабдан хизматларга ҳам бориб келдик, тугатиб салонга бориб, сочларни турмакладик. Айрим жойларга таклиф қилинган эдик. Кинофестевал бўляпти. Мен ҳам таклиф қилинган эдим, минг афсуслар бўлсин улгура олмаяпман. Ҳозир бизга энг муҳими концерт бўлиб турибди. Қолаверса уйда ҳам фарзандлар кун совигани учун бирозгина бетоб , шуни вақтида олдини олмасак бўлмайди. Энди мана уй рўзғорни ҳам жойига қўйиб, репетицияга йўл олдик. Энг аввало тайёргарлик жараёнларига улгуришга ҳаракат қиляпмиз. Мухлисларимиз учун қайноққина, зўр концерт тайёрлаяпмиз», — дейди Шаҳло Зоирова.


Ғарб журналисти талофотлар ҳисобига озод қилинди\nАфғонистонда ғарблик журналистнинг жангарилар гаровидан озод қилиниши кескин танқидга учрамоқда.\nБритания қўшинлари чоршанба куни ўтказилган махсус амалиёт чоғида “New York Times” нашри журналисти озод қилди. Бироқ ушбу амалиёт чоғида афғонистонлик журналист Султон Мунадий, Буюк Британия аскари ва тинч аҳоли вакилларидан икки киши нобуд бўлди.\nАйни пайтда афғонистонлик бир гуруҳ журналистлар ўз ҳамкасблари Султон Мунадий ўлимида халқаро кучларни айбладилар.\nАфғонистон "Медиа" клуби ҳам НАТО ҳаракатларини кескин қоралади.\nБритания нашрлари эса журналистларни озод этиш борасида олиб борилган музокаралар натижа бераётган бир пайтда ҳарбийлар томонидан куч ишлатилишини савол остига қўймоқдалар.


Қозоғистон Соғлиқни сақлаш вазирлиги COVIDга қарши ҳар икки дозада вакцинани олишга чақирди\nҚозоғистонда 1,48 миллион киши коронавирусга қарши вакцинанинг биринчи дозасини олди, тахминан 400,7 минг киши (аҳолининг 2,1 фоизи) вакцинанинг иккала таркибий қисмини олди, деди Қозоғистон Соғлиқни сақлаш вазири Алексей Цой.\nУ коронавирусга қарши эмлашнинг икки дозаси оралиғи 45 кундан ошмаслигига ишонтирди. Вазирнинг таъкидлашича, агар вакцина икки дозали бўлса, унда иккита эмлаш керак. Цой вакцинанинг биринчи дозасини олган қозоғистонликлар иккинчи дозасини олишлари мумкинлигига ишонтирди.\nЎтган ойнинг охиридан бошлаб Қозоғистон Спутник В коронавирусга қарши эмлашнинг биринчи ва иккинчи дозалари оралиғини оширди. Агар илгари иккинчи компонент биринчи қабул қилинганидан кейин 21-куни эмланган бўлса, энди улар 45-куни эмлашни таклиф қилишмоқда. Қозоғистоннинг бош давлат санитария шифокори Ерлан Киясовнинг айтишича, эмлашга 90 кун ичида рухсат берилади. Баъзи фойдаланувчилар ва Medsupportkz мустақил тиббиёт илмий ҳамжамияти интервалнинг ошиши билан иккинчи дозани олишдан олдин CОВИД-19 билан касалланиш хавфи ҳам ошиб бориши ҳақида хавотир билдирди.\n«Фуқаролар биринчи компонентни яратганларида, иккинчи компонент 21 кундан кейин, ёки энг кўпи билан 45 кундан кейин ишлайди. Қандай бўлмасин, бизнинг фуқароларимиз иккинчи компонентни қабул қиладилар», деди вазир Алексей Цой бугун мажлисда. Шу билан бирга, унинг сўзларига кўра, «биринчи компонент билан эмланганидан кейин ҳам антитаначалар 15-куни пайдо бўлишини тушуниш керак. Яъни, сизни ҳимоя қилишга имкон берадиган биринчи иммунитет 15-кундан бошлаб пайдо бўлади.»\nҚозоғистонда аҳолини иммунизация қилиш учун русча дизайндаги «Спутник V» икки компонентли вакциналари (препарат Қарағанда ишлаб чиқарилади) ва синовларнинг учинчи, ҳал қилувчи босқичидан ҳали ўтмаган маҳаллий ҚазВаc препаратлари қўлланилади. Ўтган ойнинг охирида Соғлиқни сақлаш вазири Алексей Цой минтақалар тез орада БААда ишлаб чиқарилган Хитойнинг Sinopharm компаниясидан вакцинани олишини эълон қилди.


Мустақил Ўзбекистоннинг улкан ютуқлари эътирофи\nМамлакатимизнинг хорижий давлатлардаги дипломатик ваколатхоналарига -республикамиз мустақиллигининг 25 йиллиги муносабати билан халқимиз номига йўлланган табриклар келмоқда. Уларда самимий қутловлар ва эзгу тилаклар билан бир қаторда, юртимиз истиқлол йилларида турли жабҳаларда қўлга киритган салмоқли муваффақиятлар ҳам алоҳида эътироф этилаяпти. Қуйида уларнинг айримларини эътиборингизга ҳавола қиламиз.\nДэйна РОРАБАХЕР, АҚШ Конгресси Вакиллар палатасининг Европа, Евроосиё ва юзага келадиган хавф-хатарлар бўйича кичик қўмитаси раиси, Калифорния штатидан конгрессмен:\n— Ўтган йиллар давомида Ўзбекистон барқарор ҳамда гуллаб-яшнаётган мамлакатга айландики, тараққиётнинг бундай модели кўпгина давлатлар учун яққол намуна бўлиб хизмат қилиши мумкин. Президент Ислом Каримовнинг оқилона сиёсати туфайли республика халқаро майдонда ўзининг муносиб ўрнини эгаллади.\nЎзбекистон Америка Қўшма Штатларининг минтақадаги энг муҳим шерикларидан бири ҳисобланади. Икки мамлакат дўстона муносабатларни ривожлантиришда давом этаётир. Марказий Осиё давлатлари билан ҳамкорлик масалаларига мутасадди бўлган парламент аъзоси сифатида Вакиллар палатасида Марказий Осиё бўйича ташаббус гуруҳи яратилишига ўз ҳиссамни қўшиш ниятидаман. Бундан ташқари, конгрессменлар делегацияси парламентлараро алоқаларни ва бошқа йўналишлардаги ўзаро ҳамкорлик кўламларини кенгайтириш истиқболларини муҳокама қилиш мақсадида яна юртингизга боришни мўлжалламоқда.\nУшбу ажойиб имкониятдан фойдаланган ҳолда, қутлуғ сана муносабати билан Ўзбекистон аҳолисига ўзимнинг эзгу тилакларимни изҳор этишни истардим. Халқларимиз манфаатлари йўлида муносабатларимиз янада чуқурлашишига умид қиламан.\nХартмут КОШИК, Германия Бундестаги аъзоси, ГФР Ички ишлар вазирлиги ҳузуридаги кўчиб келганлар ва миллий озчилик масалалари бўйича мамлакат федерал ҳукумати вакили:\n— Германия Федератив Республикаси 1991 йил 31 август куни ўз мустақиллигини эълон қилган Ўзбекистонни биринчилардан бўлиб тан олган ҳамда Тошкентда ўз элчихонасини очган мамлакатлардан биридир.\nҲадемай истиқлолининг 25 йиллигини нишонлайдиган халқ тарихи илдизлари асрлар қаърига бориб туташади. Унинг маданий мероси эса умумбашарий аҳамиятга молик.\nШуни мамнуният билан қайд этаманки, изчил равнақ топиб бораётган икки томонлама алоқалар заминингизда яшаётган немис диаспораси фаровонлигига ҳам хизмат қилмоқда. Мустақиллик барча миллат ва элатлар вакилларининг эркин ривожланиши учун қулай шарт-шароит яратди.\nМамлакатингиздаги миллатдошларимиздан келаётган кўп сонли мактублар орқали шуни яхши биламанки, улар Ўзбекистонни ўз Ватани деб билади ҳамда унинг ободлиги йўлида елкама-елка туриб меҳнат қилишаётир. Немис диаспораси у ерда муносиб ўринга эга бўлиб, ўзларини мустақил Ўзбекистоннинг тенг ҳуқуқли фуқаролари сифатида ҳис этишади.\nГермания федерал ҳукумати давлатингизни ўзининг кучли ва ишончли шериги деб билади.\nЎзбекистон раҳбарияти ҳамда халқини мустақилликнинг 25 йиллик айёми билан самимий қутлар эканман, немис жамоатчилигига нисбатан кўрсатилаётган ғамхўрлиги, шунингдек, самарали ҳамкорлиги учун миннатдорлигимни изҳор этаман. Халқингизга бардавом бахту иқбол ва фаровонлик тилайман.\nЯрек ЗОЖЕФЧИК, “SARO” энергетика компанияси раҳбари (Польша):\n— Ўзбекистон тарихан қисқа давр ичида давлат бошқаруви, иқтисодиёт, ижтимоий институтлар ҳамда фуқаролик жамияти тизимини шакллантириш ва мустаҳкамлаш борасида салмоқли тараққиётга эришди. Мамлакат ижтимоий-сиёсий, социал-иқтисодий тараққиётининг юқори даражаси, аҳолининг фуқаро сифатидаги фаоллиги ҳамда унинг ҳуқуқий маданияти, қолаверса, ёшларнинг катта интеллектуал салоҳияти барқарорлик ва изчил фаровонлик сақланиб қолишининг кафолати ҳисобланади.\nЯнги автомобиль ҳамда темир йўлларининг қурилиши, мавжуд транспорт йўлаклари реконструкция қилиниши, юк ва йўловчи ташиш самарадорлигининг ошиши республиканинг хорижий давлатлар билан экспорт-импорт алоқаларини кенгайтиришга кўмаклашмоқда.\nКўпгина мамлакатлар Ўзбекистон билан дўстона муносабатларни қуриш, бизнесни равнақ топтириш, ўзаро манфаатли лойиҳаларни ҳаётга татбиқ этишга интилади. Республика минтақанинг турли русумдаги енгил автомобилларни ишлаб чиқарадиган ягона мамлакати ҳисобланади. У ердаги замонавий автосаноат мажмуи тараққиётнинг, миллий иқтисодиётнинг салмоқли салоҳияти рамзидир.\nЎзбекистон янгидан-янги чўққиларни забт қилгани ҳамда жамиятда бирдамликни сақлагани ҳолда, юксалиш йўлида ишонч билан одимлаётир.\nРизар НОВИК, Люблин воеводаси Экспортчилар уюшмаси президенти (Польша):\n— Ўзбекистон мустақилликни қўлга киритганидан сўнг сиёсий ва иқтисодий тараққиётга эришиш борасида тўғри стратегияни танлаган. Шуниси қувонарлики, республикада кичик бизнес ҳамда хусусий тадбиркорликни ривожлантириш, меҳнат бозори, аҳоли даромадларини ошириш бўйича самарали чора-тадбирлар кўрилди.\nСавдо-иқтисодий ҳамкорликни кенгайтириш имкониятлари нуқтаи назаридан катта салоҳиятга эга бўлган Ўзбекистон истиқболли мамлакат ҳисобланади.\nБанк-молия тизими ҳамда иқтисодиёт реал сектори тармоқларини ҳар томонлама қўллаб-қувватлаш борасида ислоҳотлар ижобий самараларини бераяпти. Рақобатдошликни ошириш мақсадида ишлаб чиқаришни модернизациялаш, техник ҳамда технологик жиҳатдан янгилаш билан боғлиқ ишлар изчил амалга оширилмоқда.\nМайкл ЛИ, “Xing Asia Travel” сайёҳлик компанияси директори (Сингапур):\n— Диёрингиз сайёҳлик соҳасида улкан салоҳиятга эга. Ўлканинг ноёб табиати, бой тарихи ва ўзига хос маданияти уни туристлар учун севимли гўшага айлантирган. Республиканинг Буюк Ипак йўли чорраҳасида жойлашгани ҳамда турли давр ва цивилизацияларга хос 7000 дан зиёд ёдгорликлар мавжудлиги сайёҳлик тармоғи изчил тараққий этишида муҳим мезон бўлаётир.\nМустақиллик йилларида кенг қамровли ижобий ўзгаришлар рўёбга чиқарилгани туризм инфратузилмасини тубдан такомиллаштириш имконини яратди. Жумладан, жаҳондаги илғор андозаларга мувофиқ, барча қулайликка эга меҳмонхоналар, аэропортлар қурилди ҳамда замонавийлаштирилди. Кўпгина маданий-тарихий обидалар таъмирланди, сервис хизмати кўрсатиш юқори даражага кўтарилди.\nПировардида юртингизга иштиёқманд саёҳатчилар оқими ўсиб бормоқда. Компаниямиз ҳам 2014 йили Ўзбекистонга сайёҳлар гуруҳлари мунтазам жўнатилишини йўлга қўйди. Сингапурликлар нафақат юртингиз табиати гўзаллиги ва бой тарихидан, балки ўзбек халқининг кўп асрлик анъаналари, очиқкўнгиллиги, меҳмондўстлиги, шунингдек, бетакрор миллий таомларидан баҳраманд бўлиб, унутилмас таассуротлар олиб қайтишади.\nБу йил Ўзбекистон ўз мустақиллигининг 25 йиллик тантанасини кенг нишонлайди. Ишончим комилки, чорак аср давомида қўлга киритилган муваффақиятлар бундан кейин ҳам барча йўналишда изчил равнақни таъминлайди.\nЎзбекистонликларни мазкур қутлуғ байрам билан самимий муборакбод этаман.\nМазкур рукндаги бошқа мақолалар: « Глобал иқлим ўзгариши оқибатлари\t«Ўзбекистон Буюк Ипак йўлида порламоқда» »


20:49 19.05.2020 (Янгиланган 20:58 19.05.2020)\nБугуннинг ўзида 45 нафар бемор тузалиб, реабилитацияга кузатилди. Соғайиш кўрсаткичи 82 фоизга етди.\nТОШКЕНТ, 19 май — Sputnik. Sputnik Ўзбекистон республикада коронавирус билан боғлиқ сўнгги асосий хабарларни тўплади.\nБир сутка давомида 46 кишида коронавирус аниқланди, ССВ охирги малумотига кўра, Ўзбекистонда коронавирус инфекцияси қайд этилганлар сони 2 825 нафарни ташкил қилмоқда.\nБугуннинг ўзида 45 нафар бемор тузалиб, реабилитацияга кузатилди. Соғайиш кўрсаткичи 82 фоизга етди. 2 314 нафар фуқаро коронавирус инфекциясидан бутунлай фориғ бўлди.\nАйни пайтда 474 нафар беморга белгиланган стандартлар бўйича даво чоралари кўрилмоқда. Улардан 6 нафарининг аҳволи оғир.\nНиқобсиз юриш жаримаси\nКарантин чоралари юмшатилган сўнг Тошкентда ниқоб тақиб юрмайдиган сони ошди. 16 май куни Тошкентда 144, келаси кун эса 104 киши жамоат жойларида тиббий ниқобсиз юргани аниқланган. 25 мартдан жамоат жойларида ниқобсиз юриш тақиқланади – жарима 1 млн 115 минг сўм.\nРоссияга бориш учун рухсатнома\nРеспублика махсус комиссияси томонидан Ўзбекистон фуқароларининг чет элга чиқишларига рухсат бериш имконияти истисно ҳолатларда кўриб чиқилиши мумкин.\nҲозирги вақтда РФда яшаш гувоҳномасига эга бўлган, яқин қариндошлари - Россия фуқароси бўлган хорижликлар, ёхуд ватандошларни кўчириш бўйича давлат дастурининг иштирокчилари фақат Россияга кириши мумкин.\nМамлакатга кириш учун рухсатнома олиш учун 27 майга қадар ушбу ҳавола орқали тегишли шаклни тўлдириш зарур. Ўзбекистон фуқароларининг республика чегарасидан ўтишлари тўғрисидаги қарор фақат Ўзбекистон Республикаси ҳукумати томонидан қабул қилинади.\nЧегарада қолган фуқароларга ёрдам\nШавкат Мирзиёев топшириғига асосан Россия-Қозоғистон чегарасида тўпланган Ўзбекистон фуқароларини ватанга олиб келиш масаласи ишлаб чиқилди.\n“Маштаково” назорат-ўтказиш пункти яқинида бўлиб турганлар рўйхати тузилди ҳамда ташкилий ва транспорт масалалари ҳал қилинди. Жами 1100 нафар ўзбекистонликнинг ватанга олиб келиниши кутилмоқда. 18-19 май кунлари 550 нафардан кишининг автобусларда Ўзбекистонга қараб йўлга чиқиши режалаштирилган.\nШифокор иши бекор қилинди\nБош прокуратура томонидан Самарқанд вилояти Оқдарё тумани тиббий бирлашмаси бўлим бошлиғи шифокор Х.Д.га нисбатан қўзғатилган жиноят иши бекор қилинди.\nХабарда айтилишига кўра, ушбу иш юзасида олиб борилган терговга қадар текширув ишлари тўлиқ ўтказилмаган ва жиноят иши очиш ҳақидаги қарор шошма-шошарлик билан қабул қилинган. Шу сабабли шифокор Х.Д.га нисбатан Жиноят кодексининг 257-1-моддаси 1-қисми билан жиноят иши жиноят иши Бош прокуратура томонидан бекор қилинган.\nДунё ва “Тождор душман”\nCOVID-19 дунёнинг 188 давлатга етиб борди. БССТнинг сўнгги маълумотларига кўра, дунёда янги коронавирус инфекциясини юқтириб олган кишиларнинг сони 4,8 миллиондан ошди, 319 минг киши вафот этди.


HAYOT KO'ZGUSI GAZETASI - Ҳамкорликда ҳикмат кўп\nАҳолининг репродуктив саломатлигини мустаҳкамлаш, оналик ва болаликни муҳофаза қилиш, оилаларда соғлом муҳитни шакллантириш борасида олиб борилаётган\nишлар кўлами йилдан-йилга ортиб бормоқда. ҚВП, маҳалла, ўқув муассасаси ва оила ҳамкорлигининг самаралари\nАйниқса, бу борада маҳалла, коллеж, мактаб, қишлоқ врачлик пунктлари ҳамда оила ҳамкорлигининг кенг йўлга қўйилганлиги ўз натижасини бермоқда. Биз бу жараённи “Тошкент” қишлоқ врачлик пунктида амалга оширилаётган чора-тадбирлар мисолида таҳлил қилар эканмиз, ижтимоий шериклик тамойиллари асосида олиб борилаётган чора-тадбирларнинг аҳамияти билан қизиқдик.\n- Инсон учун саломатликдан ортиқ бойлик йўқ. Истиқлол йилларида эл соғлигини мустаҳкамлаш масаласига давлат сиёсати даражасида қаралиб келинмоқда. Шифокорларимиз таъкидлаганларидек, касални даволагандан унинг олдини олган афзал. Шу маънода давра суҳбатимизни соғлом турмуш тарзини шакллантириш борасида амалга оширилаётган чора-тадбирлар ва уларнинг самаралари ҳақидаги мулоҳазалар билан бошласак.\nА. БОБОЖОНОВА, ҚВП мудири:\n-Дарҳақиқат, профилактика чора-тадбирларини кучайтирмасдан, оилаларда тиббий маданиятни юксалтирмасдан туриб, кўзланган мақсадга эришиб бўлмайди. Инсон ҳар қандай кўникмани оиласида шакллантиради. Жумладан, соғлом турмуш тарзи тамойилларига амал қилишни ҳам оилада ўрганади. Шахсий гигиена, соғлом овқатланиш, жисмоний фаоллик, зарарли одатлардан сақланиш инсоннинг турли хасталиклардан холи бўлишига, узоқ умр кўришига хизмат қилади. Шу ўринда кейинги йилларда маҳаллалар қошида “Саломатлик сектори” фаолиятининг кенг йўлга қўйилганлиги соғлом турмуш тарзини шакллантиришда муҳим аҳамият касб этмоқда. Секторга ҚВП врачи раҳбарлик қилади. Патронаж ҳамшира, маҳалла фаоллари ҳафтанинг ҳар бир куни учун белгиланган ном асосида нуронийлар, ҳомиладорлар, болалар ва ўсмирлар, аёллар ва қизлар билан алоҳида иш олиб борадилар. Хонадонларга ташриф буюрадилар. Ўқув муассасаларида, оилаларда спорт ва жисмоний тарбияни кенг жорий қилиш чоралари кўрилади. Сектор фаолияти мунтазам таҳлил қилиб борилади, аниқланган камчиликлар, муаммоларни ҳамкорликда ҳал қилиш чоралари кўрилади. Умуман, қишлоқ врачлик пунктимиз томонидан патронаж хизматига алоҳида эътибор қаратилмоқда. Муассасамиз 10059 нафар аҳолига сифатли тиббий хизмат кўрсатади. Аҳоли ўртасида турли касалликларнинг олдини олиш, болалардаги гемморагик касалликлар билан курашиш, оналар ва болалардаги камқонликларга барҳам беришда олиб бораётган профилактик чораларимиз ўз самарасини бермоқда.\nСоғлом болани соғлом аёл дунёга келтиради. Демак, бола соғлом туғилишида ҳомиладорлик даврида аёлнинг саломатлик даражаси, унга қаратилаётган эътибор муҳим ўрин тутади, шундай эмасми?\nМарямжон МАМЕТОВА,ҚВП акушер-гинекологи:\n-Худди шундай. Фарзанд оилага чинакам қувонч, бахт олиб келиши учун бўлажак она ўз саломатлигига эътиборли бўлиши, шифокор тавсияларига риоя қилиши лозим. Ҳафтанинг ҳар сешанба куни ҳомиладор аёллар билан суҳбатлашамиз туғруқни режалаштириш, ҳомиладорлик даври таксикозлари, ҳомиладорлик пайтида рационал овқатланиш, чақалоқни тўғри парваришлаш, кўкрак сути билан тўла эмизиш, чилла даври гигиенаси борасида керакли тавсия ва маслаҳатлар бериб борамиз. Тиббий кузатувлар аёл ва бўлажак фарзандини ҳомиладорлик ва ундан кейинги даврда соғ - саломат бўлишларини таъминлайди. Ҳомиладорлар учун туғруққа қадар 7 маротаба тиббий кўрик белгиланган, 12 ҳафтагача улар тор мутахассислар кўригидан тўла ўтишади. Энг муҳими, барча ҳомиладорлар тўла скрининг текширувига йўлланма оладилар ҳамда текширувдан ўтадилар.\nЮқорида таъкидлаганимиздек, инсон саломатлиги кўплаб омиллар билан боғлиқ. “Саломатлик сектори” томонидан аҳоли саломатлигига таъсир кўрсатувчи омилларни бартараф қилиш борасида қандай чора-тадбирлар амалга оширилмоқда?\nМеҳрибон МАТЁҚУБОВА, Кенагас қишлоқ, Кенагас маҳалла маслаҳатчиси:\n- Оилада соғлом фарзанднинг туғилиши ёлғиз онага боғлиқ эмас, бунда қайнонанинг, қолаверса турмуш ўртоқнинг ўрни ҳам алоҳида. “Саломатлик сектори”нинг иш режаси асосида олиб борилаётган чора-тадбирлар ўз самарасини бераётганига кенг жамоатчилик ҳам гувоҳ бўлмоқда. Ҳамкорликдаги ишларимиздан кейин маҳаллада эрта ва қариндошлар ўртасидаги никоҳ, оилавий ажримлар, дабдабали тўйлар, аёллар ва ёшлар ўртасидаги турли жиноятлар, носоғлом чақалоқлар туғилиши, оналардаги турли касалликлар ўтган йилларга нисбатан анча камайган. Тарғибот ишларимизда бўлғуси оналарнинг овқатланишидан тортиб, қай вақтда дам олиши, улар учун зарур шарт-шароитлар яратиб беришлари хусусида ҳам суҳбатлашамиз. Ёшлар билан суҳбатларда гиёҳвандлик, кашандалик, спиртли ичимликлар истеъмол қилиш каби зарарли одатлардан сақланиш, ОИТСдан ҳимояланиш, турли оқимлар, “оммавий маданият”, ноқонуний миграция масалаларига кенг тўхталамиз. Атроф-муҳитни асрашга, спорт билан мунтазам шуғулланишга ундаймиз.\nСанобар КАРИМОВА, қайнона:\nШифокорлардан миннатдорман, набирали бўлгунимча келинимдан маслаҳат ва тавсияларини аяшмади. Неварали бўлганимдан кейин ҳам тиббий кўрик ва эмлашлар ўз вақтида бажарилди. Келиним ҳомиладорлигида берилган витрум перенатал таблеткалар, текширувлар туфайли чақалоқ соғлом, онасида камқонлик аломатлари кузатилмади. Уларнинг беминнат ёрдами туфайли бугун уйимизга қувонч тўлди.\nШаҳноза МАШАРИПОВА, Келин:\n-Соғлом фарзанд оила бахти, ўз вақтида шифокорлар томонидан берилган тавсиялар, тиббий текширувлар олиб борилгани, витаминли маҳсулотлар истеъмол қилиб борганим фарзандимни соғлом туғилишга катта замин яратди. Бунинг учун қайнонамдан алоҳида миннатдорман. Мени уринтирмай ўз фарзандидай қабул қилиб керакли маслаҳатларини бериб 9 ой давомида мендан меҳр ва этиборини аямади. Фарзандим ҳам бирор марта касаллик билан оғримади. Буларнинг барчасида менга келин бўлган хонадонимда кўрсатилган ғамхўрлик, қолаверса маҳалла аҳли, шифокорларнинг ўрни беқиёс.\n-Кейинги йилларда ўсмир ёшдаги қизларни тиббий кўрикдан ўтказиш масаласига ҳам алоҳида ёндошилмоқда. Бу қизларимиз саломатлигига ижобий таъсир кўрсатаётгани аниқ.Шу ўринда қизлар билан ишлаш борасидаги тажрибаларингизни ўртоқлашсангиз.\nНафиса ЖАББОРОВА, Туман касб ҳунар коллежи руҳшуноси:\n- Қиз бола гулдан нозик. Коллежимизда ўтказилган чуқурлаштирилган тиббий кўрик натижасида қизларимизда аниқланган айрим касалликларни бартараф қилиш юзасидан шифокорларимиз тегишли тавсия бердилар. Қишлоқ врачлик пункити, маҳалла ҳамкорлигида олиб бораётган ишларимиз қизларимизнинг билимли, одобли, турли ҳунарларни эгаллаган ҳолда камолга етишларида муҳим ўрин тутмоқда. Қизлар ўртасида эрта турмуш тўхтатилди, муаммоли вазиятлар ҳали бирор маротаба кузатилмади. Бундан ота-оналар ҳам жуда мамнун бўлдилар.\nДавра суҳбатида билдирилган фикр-мулоҳазалардан аён бўлдики, ҳар биримиз ўзимиз ва яқинларимиз саломатлиги учун масъулмиз. Бу шифокорнинг вазифаси, бу маҳалланинг иши, бунга ўқитувчи масъул дея, атрофга совуққон муносабатда бўлмасдан, олиб борилаётган ҳакморликдаги чора-тадбирлар самарадорлигини таъминлашга барчамиз ҳисса қўшишимиз зарур.\nРуҳия ИСМОИЛОВА ёзиб олди.


Жон Пурнелл Ўзбекистондаги элчилик фаолиятини якунлади\nАҚШнинг Тошкентдаги дипломатик миссияси раҳбари Жон Пурнелл Ўзбекистондаги элчилик фаолиятини якунлади. Аммо унинг Ўзбекистонни тарк этгани ҳозирча кенг жамоатчиликка расман эълон қилинмади.\nЖон Пурнелл АҚШнинг Ўзбекистондаги элчиси вазифасига 2004 йилда тайинланган бўлиб, унинг фаолияти икки давлат ўртасидаги энг мураккаб муносабатлар даврига тўғри келди. Жон Пурнелл анъанавий дипломатия вакилларидан бўлиб, очиқдан-очиқ танқидий чиқишлар билан танилган эмас. У билан яхши таниш бошқа бир дипломат, Буюк Британиянинг Ўзбекистондаги собиқ элчиси Крейг Мюррей Жон Пурнеллни ўзининг шахсий фикрига эга одам ҳисоблайди.\n“Унинг шахсий нуқтаи назарида Ўзбекистон халқига, унинг қашшоқлиги ва эркинлиги йўқлигига хавотир акс этар эди. Бироқ унинг элчилик даврида ҳеч қандай катта ютуқларга эришилгани йўқ. Унинг бу мамлакатдаги элчилиги ҳам муваффақиятсиз кечди”,- дейди Крейг Мюррей.\nЖон Пурнеллнинг Ўзбекистондаги элчилиги даври Андижон воқеалари, мамлакатдан АҚШ қўшинларининг чиқариб юборилиши, АҚШ нодавлат ташкилотларининг ёпилишига тўғри келди.\n“Жон Пурнелл жуда оғир пайтда Ўзбекистонда бўлди. Мамлакатда Ғарбдан юз ўгириш жараёни кучли қатағонлар манзарасида кечди. Лекин бу Жон Пурнеллнинг айби билан бўлган эмасди. Пурнелл ҳам бу нарсаларни тўхтатиш учун ҳеч нарса қила олмасди”,- дейди Крейг Мюррей.\nАҚШ Давлат департаментининг юқори лавозимли расмийлари эътирофича, бугунги кунда ҳам Ўзбекистондаги вазият, бу мамлакат билан муносабатлар мураккаблигича қолмоқда. Шу нуқтаи назардан АҚШнинг янги элчиси олдида кўплаб синовлар борлиги ҳам рост.\n18 апрель куни президент Жорж Буш Конгрессга АҚШнинг Ўзбекистондаги янги элчиси лавозимига Ричард Бойс Норланд номзодини тақдим этди. Р.Норланд шу пайтгача АҚШнинг Афғонистондаги элчиси ўринбосари эди.\nАҚШнинг Афғонистондаги элчихонаси матбуот котиби Жо Меллот Р.Норланднинг номзоди ҳозирча Конгресс тасдиғидан ўтмаганини билдирди.\n“Президент унинг номзодини таклиф этди. Лекин Сенат тасдиғидан ўтмагунга қадар у лавозимни эгаллаган ҳисобланмайди. Бизнинг тажрибамизга биноан номзоди тасдиқланмаган одам ўз мақсадлари ва режалари борасида чиқиш қилмайди”,- деди Жо Меллот.\nР.Норланд зиддиятларни ҳал этиш бўйича катта тажрибага эга дипломат сифатида эътироф этилади. Унинг сўнгги йиллардаги хизмати Афғонистонда кечди. 2001 йилга қадар Р.Норланд АҚШ Миллий хавфсизлик кенгашининг Европа масалалари бўйича директори сифатида Шимолий Ирландиядаги тинчлик жараёнига ўз ҳиссасини қўшган. 1993-1995 йилларда Р.Норланд Грузия ва Чеченистонда ЕХҲТнинг тинчликни сақлаш дастури вакили бўлган. СССР даврида эса у АҚШнинг Москвадаги элчисининг сиёсий масалалар бўйича маслаҳатчиси эди.\nР.Норланднинг зиддиятли вазиятларни ҳал этиш бўйича тажрибалари унга Тошкентда нақадар қўл келишини айтиш мушкул. Аммо Крейг Мюррейнинг фикрича, АҚШнинг Ўзбекистондаги янги элчиси ким бўлишидан қатъий назар, мамлакатдаги инсон ҳуқуқлари масаласига кўпроқ эътибор қаратиши керак.\n“Менимча, Ўзбекистондаги барча элчилар инсон ҳуқуқлари масаласида кўпроқ иш қилиши мумкин. Бунинг учун улар Ўзбекистондаги инсон ҳуқуқлари вазияти номақбул эканини аниқ-тиниқ билдириши лозим. Лекин АҚШ янги элчисининг бундай қилишига кўзим етмайди”,- дейди К.Мюррей.\nЭндиликда Ўзбекистондаги фаолиятини якунлаган элчи Жон Пурнеллнинг кейинги тақдири ҳозирча маълум эмас.


Украиналиклар парламент сайловида овоз берди\n18 май 2021, Тошкент вақти: 04:10\nУкраинада ўтказилган парламент сайловида президент етакчилигидаги партия номзодлари парламентда кўпчилик ўринларни эгаллаши кутилмоқда.\nЯкшанба куни Украинада парламентидаги 450 та ўрин учун сайлов ўтказилди.\nФуқаролар ҳукуматнинг солиқ ва пенсия сиёсати ҳамда коррупцияга қарши кураш натижасидан норози бўлишига қарамай, таҳлилчилар президент Виктор Янукович етакчилигидаги "Регионлар” партияси парламентда аксар ўринларни сақлаб қолади, деган фикрда.\nПрезидент Янукович фуқароларни “мамлакатнинг келгуси беш йилдаги тақдирини танлаш учун овоз бериш”га чақирди.\n- Украина халқи овоз бериш орқали мамлакатнинг келгуси беш йилдаги тақдирини танлайди. Шу боис ҳар бир сайловчи фаоллик кўрсатиб, сайлов участкасига бориши ва овоз бериши керак, деди Украина президенти.\n“Регионлар” партияси номзодларининг парламент сайловида яхши натижага эришиши 2015 йилда ўтказиладиган президентлик сайловида Виктор Януковичнинг қайта президент этиб сайланиши имкониятини ошириши айтилмоқда.\nАйни пайтда озодликдан маҳрум қилинган мухолифат лидери Юлия Тимошенко сайловчиларни Янукович партиясини рад этишга чақириб, агар бу партия сайловда ғолиб чиқса, “диктатура” ўрнатилиши муқаррар эканидан огоҳлантирди.\nЮлия Тимошенконинг сайловчиларга мурожаатини унинг қизи Евгения Тимошенко ўтган ҳафтада ўқиб эшиттирди.\n- Бу сайловда ҳар бирингиз ўз ҳаётингиз учун овоз берасиз. Бу сайлов Украина ҳаёт-мамоти ва украин ғоялари учун курашдир. Ниҳоят, бу сайлов натижаси мамлакат, унинг ҳудуди, давлат монополиялари, табиий бойликлари, бюджети ва бошқа ресурсларининг эгаси ким эканини, яъни уларнинг эгаси сизми ёки мамлакатни бошқараётган бешта кланми эканини кўрсатади, дея баёнот берди Тимошенко.\nХизмат ваколатларини суиистеъмол қилганликда айбланган Юлия Тимошенко ҳозирда олти йиллик қамоқ жазосини ўтамоқда.\nАҚШ ва Европа Иттифоқи Тимошенконинг қамоққа ташланганини қоралаб, буни Янукович томонидан олинган сиёсий қасос, дея баҳолаган.\n46 миллион аҳолига эга бўлган Украинада ўтказилаётган парламент сайловида Юлия Тимошенконинг “Баткившина”, яъни “Ота юрт” партияси, коррупцияни таг-томири билан йўқотишни ваъда қилган бокс бўйича жаҳон чемпиони Витали Кличко тузган “Удар”, яъни “Зарба” номли янги партия ва собиқ Ташқи ишлар вазири Арсений Яценюк етакчилигидаги партиялар номзодлари мухолифатга хайрихоҳ бўлган фуқаролар овози учун курашмоқда.\nУкраинадаги парламент сайловларини қарийб 4 минг халқаро кузатувчи кузатмоқда. Уларнинг 700 нафардан кўпроғи Европада хавфсизлик ва ҳамкорлик ташкилоти (ЕХҲТ) вакилларидир.\nУкраина келаси йил январ ойида ЕХҲТ раислигини қабул қилиб олиши кутилаётгани сабабли ЕХҲТ матбуот котиби Нейл Саймон Украинадаги сайловга қизиқиш катта эканини таъкидлади.\n- Украина 2013 йилда ЕХҲТ раислигини қабул қилиб олади. Шу боис бу мамлакат демократия бўйича ўз зиммасига олган халқаро мажбуриятларини қандай бажараётганига эътибор кучаймоқда, деди ЕХҲТ расмийси.\nВерховная Радага сайловлар аралаш тизим бўйича ўтказилмоқда, яъни 450 ўринли парламент депутатларининг ярми партия рўйхатлари бўйича, қолган қисми мажоритар округлардан сайланади.\nУкраинада сайлов участкалари маҳаллий вақт билан соат 20:00 да ёпилди. Дастлабки натижалар бир оз ўтиб эълон қилиниши кутилмоқда.\nТаҳлилчилар сайлов ҳақидаги ижобий хулосалар президент Виктор Януковичнинг халқаро миқёсдаги обрўсини яхшилашга хизмат қилади, дея фикр билдирмоқда.


Ҳомиладор муҳожир аёлга тиббий хизмат пуллими?\nМуҳожир аёллар Россия туғруқхоналарига фарзанд туғиш учун пул тўлашлари керакми? Бу савол билан Озодликка мурожаат қилган муҳожир аёллардан бири туғруқхонада бир кунлик муолажалар учун 3-4 минг рубл сўралаётганини хабар қилди. Озодлик хориж фуқароси фарзандни дунёга келтириши учун қанча тўлаши керак саволига жавоб излаб кўрди.\nОзодликка мурожаат қилган ўзбек аёлларидан бири ҳозирда Россиянинг Орёл шаҳрида яшаётгани ва фарзанд кўриши вақти келиб қолгани, бироқ шаҳар туғруқхоналарининг барчаси ўз хизматлари учун 20 минг рублгача ҳақ сўраётганини маълум қилди.\n“Айниқса шу йилнинг январ ойидан муҳожир аёлларнинг туғруқхоналарда қабул қилиши қийинлашиб кетди”, деб ёзади у.\n- Мен шу поликлиникада қайдда тураман. Биз суғурта полисини сотиб олган эдик қайдга тургани. Биз туғишга яна алоҳида сотиб олишимиз керак эди, лекин страховой компаниялар ихтиёрий суғурта полисини (ДМС) беришмаяпти экан. Касалхоналарга телефон қилиб “Туғиш қанақа бўлади? Қанча пул кетади?”, деб сўраган эдик. Бу ерда, Орёлда, учта туруқхона бор. Биз иккитасига телефон қилдик. Боткинака туғруқхонасида 5 кунига 20 минг бўлади, дейишди. “Весёлая слобода”даги туғруқхонага қилсам, у аниқ айтмади, “Кунига 2 минг рублдан кўп эмас, агарда ҳамма жойи яхши бўлса ва духтур диагнозига қараб”, деди. Осложнение бўлса яна пул қўшилар экан. “Тез ёрдамда келсам нима бўлади?”, десам фарқи йўқлиги ва ҳар қандай вазиятда хориж фуқароси эканим учун пул тўланишини айтишди,- дейди туғиш арафасида муаммоларга дуч келган муҳожир аёл.\nБу аёл эри Россия фуқароси экани боис Москвада икки йил олдин фарзанд қўраётганида худди шу хизматлари учун туғруқхонада ҳеч қандай ҳақ олинмагани билдирди.\nУ туғилаётган фарзанд Россия фуқароси бўлишига қарамасдан шунча пул тулаши қонун асосидами йўқми эканини билиш мақсадида Соғлиқни сақлаш вазирлигининг маҳаллий бўлимига мурожаат қилганини айтди.\n- Вазирлик акушер-гинекологи ҳисоблаб 14500 рубл бўлади, деди. У қайси болнисага боришимдан қатъий назар 14500 рубл бўлишини айтди. Биз учтаси билан гаплашсак, уч хил нарх айтишди. Булар айтаётган нархлар жуда қиммат-да. Мана Москвада ҳеч қанақа пул кетмаган. Икки йил олдин ҳаммаси яхши хизмат қилишган. Учётга туриш учун мен 4600 тўладим – у нормални. Мен 5 ойга учётга турдим, 4 ой қарашди, яхши. Туғишим бўлса Москвада – скорийда борганман, ҳеч қанақа пул олишмаган. Эрим Россия фуқароси, мен Қирғизистон фуқароси. Қизим ҳам, ўғлим ҳам Россия фуқароси. Ҳужжатларим жойида, патент қилиб регистрациямни узайтириб тураман, - дейди Озодликка мурожаат қилган аёл.\nОзодлик Россия қонунчилигида эр россиялик, аёл хорижлик бўлган оилалардан туғруқхоналарда фарзанд туғиш учун ҳақ олиниши керакми, саволи билан Орёл вилояти Перинатал маркази юристи Кира Квятовичга мурожаат қилди.\nЮрист Квятович қонунчиликда Беларус фуқароларидан ташқари бошқа барча хориж фуқароларидан тиббий ёрдам ва муолажалар учун Россияда ҳақ олинишини тасдиқлаб, ҳар бир тиббий муассаса юқоридан тавсия қилинган нархлар асосида ўз хизматлари нархларини ўзи белгилашга ҳақли эканини маълум қилди.\n- Агарда у Қирғизистон фуқароси бўлса, унга кўрсатиладиган тиббий ёрдам тўлов асосида амалга оширилади. Беларусдан ташқари қолган барча чет эл мамлакатлари фуқаролари ё шартнома асосида, ё контракт шартномаси, яъни пулли равишда амалга оширилади. У нормал хизмат олиши учун вақтинчалик яшаш рухсатномаси (РВП) ёки доимий яшаш рухсатномасига (вид на жительствога) эга бўлиши керак. Ана ўшанда унга автоматик тарзда тиббий суғурта ҳужжати топширилади. Бунинг учун эса, албатта, у ФМС идорасида қайдга туриши зарур. Бу жараён унинг эри Россия фуқаролигига эга бўлиши-бўлмаслигидан қатъий назар амалга оширилади,- деди тиббий юрист Кира Квяткович.\nКвяткович хонимнинг сўзларига кўра, пулли тиббий хизмат кўрсатиш билан бирга Россияда бепул тиббий хизмат ҳам бор. Тез тиббий ёрдам чақирилганида шахснинг кимлиги ва қаердан эканлигидан қатъий назар бепул ёрдам кўрсатилиши шарт.\nЮристнинг бу кўрсатмаларини Озодликнинг мурожаатига Орёл шаҳрининг ҳам Боткина шаҳар шифохонасидаги акушерлик бўлимида, ҳам Орёл вилоят шифохонаси врачлари тасдиқлашди.\n- Бизнинг Боткина шифохонасида муҳожир аёллар биринчи уч сутка бепул, кейин эса пулли туради. Бу қонун асосида. Бизга пули йўқ мигрант аёллар тез-тез келиб туради. Пули йўқ бўлса уларнинг болаларини ҳеч ким олиб қўймайди, биз нима қиламиз у болани?! Кўп ҳолларда шундоқ жавоб бериб юборилади. Одатда бизда 5 кун ётиши керак она бола билан. Агарда 3 кундан ортиқ туриш нияти бўлмаса, тегишли ариза ёзади ва унга жавоб берилади,- деди ўзини таништирмаган Орёл шаҳар Боткина шифохонаси акушерлик бўлими врачи.\nОрёлнинг вилоят шифохонасида ҳам тез ёрдам машинасида олиб келинаётган ҳар қандай тиббий ёрдамга муҳтож шахсга қонунга биноан ёрдам кўрсатилиши шартлигини маълум қилишди.\n- Тўлғоқ бошланиши билан тез ёрдам машинасини чақиртириб олиб келаверинг – ҳеч қайси туғруқҳонанинг олдиндан пул талаб қилишга ҳаққи йўқ. Ҳар бир касалхонада бир нечтадан “ижтимоий койкалар“ бўлади, унга давлат томонидан пул ажратилади. ТЎғри, олдиндан келсангиз албатта пул тўлатишга ҳаракат қилишади, шунинг учун менинг маслаҳатим – вазият келганда “тез ёрдам”ни чақиртириб бемалол келавиришсин,- дея маслаҳат берди ўзини Людмила Алексеевна деб таништирган вилоят шифохонаси навбатчи врачи.\nРоссия қонунчилигига биноан, ота ёки онадан бири Россия фуқаролигига эга бўлса тўғилган фарзанд ҳам уларнинг ихтиёрига биноан фуқароликни олишга ҳақли. Бунинг учун Россия фуқаролигига эга бўлган ота ёки она маҳаллий ФҲДЁ бўлимида туғилганлик тўғрисида гувоҳнома олиб, ота-она яшаётган ҳар қандай жойга қайдга туриши мумкин.\nМутаҳассислар кейинчалик боланинг фуқароликни олишида ортиқча муаммолар юзага келмаслиги учун ички паспортидаги тегишли саҳифасига Миграция бўлими муҳри урилган штамп қўйиб олишни тавсия қилмоқда.\nЖорий йилнинг бошида Россиянинг парламентидаги ЛДПР партияси қатор вакиллари Россия фуқароси билан турмуш қурган ва орада бир ёки ундан зиёд фарзанд орттирган шахсларга осонлаштирилган ҳолда фуқаролик бериш, туғилган фарзанд эса Россия фуқаролигини автоматик тарзда олишига рухсат берувчи тегишли қонунга ўзгартишларни Дума муҳокамасига киритди.


ОАВ: Хитойда Тяньцзиндаги портлашларни ташкил қилишни ёлғон равишда ўз зиммасига олган эркак қўлга олинди\n23:49 / 25.08.2015\nХитойда Тяньцзиндаги портлашларни ташкил қилишни ўз бўйнига ёлғон равишда бўйнига олган эркак қўлга олинди. Полиция Хитойнинг марказий Хунань вилоятида яшовчи 28 ёшли эркакни Тяньцзиндаги портлашларни тайёргарлагани ҳақидаги ёлғон хабар бергани учун ҳибсга олди, деб хабар бермоқда ТАСС ахборот агентлиги.\n135 кишининг умрига зомин ва 800 га яқин кишининг яраланишига сабаб бўлган, 12 августда “Жуйхай” логистик компаниясининг омборхонасида содир бўлган портлашдан кейин икки кун ўтиб Хитойдаги форумлардан бирида Юнжоу уездининг Тань исмли ҳеч қаерда ишламайдиган шахснинг омборхонадаги бензинли бочкалар ёнида катта миқдорда қуруқ спирт қўйиб, уни ёқиб юбориб, қочиб кетгани ҳақидаги хабар пайдо бўлди.\n“Мен Тяньцзинда портлашни содир этиб хатога йўл қўйган бўлсамда, бундан афсуслайман”, деб ёзган эди қўлга олинган “сохта қаҳрамон”.\nХабар чиққан куннинг эртасигаёқ ёлғончининг уйига полициячилар ташриф буюришди.\nТергов давомида, Тань берган маълумотлар ҳақиқатга тўғри келмаслиги аён бўлишига қарамасдан, полиция “ёлғон террорчилик ахборотини тайёрлаш ва тарқатиш” моддаси бўйича унга нисбатан 5 кунлик маъмурий ҳибсда ушлаб туриш жазоси қўлланди. Қоидабузар нима учун бундай қилгани маълум қилинмаган.


«Ота-онамнинг Ислом Каримовга ҳурмати жуда баланд эди» — birinchi-prezident.uz\n«Ота-онамнинг Ислом Каримовга ҳурмати жуда баланд эди»\nЎзбекистондаги тинчлик ва барқарорлик, тараққиёт, халқнинг фаровон турмушига доим ҳавас билан қараганмиз. Айниқса, бу заминда катта шукуҳ билан ўтадиган байрамлар, сайилларни телеканаллар орқали оилавий томоша қилардик. Ўзбекистоннинг биринчи Президенти Ислом Каримовга ота-онамнинг ҳурмати жуда баланд эди. Бу инсон афғон муаммоларига доим эътибор қаратган, афғон халқига доим ёрдам беришга ҳаракат қилган. Бу хайрли ишларни Президент Шавкат Мирзиёевнинг давом эттираётганидан жуда мамнунмиз.


Анадўлида айтишув бўлиб ўтди\n31 Октябрь 2021 10:39\nANKARA. Kazinform - Туркия пойтахти Анқара шаҳридаги Қўрқит ота номидаги маданият марказида халқаро айтишув бўлиб ўтди. Туркий халқларга айтишув санъатини таништириш мақсадида ташкил этилган маданий тадбирда қозоқ, қирғиз, ўзбек, озарбайжон ва турк шоирлари иштирок этди, деб хабар беради Kazinform мухбири.\n«Бу йил туркий давлатлар ўзз мустақиллигининг 30 йиллигини нишонламоқда. ТУРКСОЙ ушбу муҳим сана доирасида бизга ажойиб воқеани тақдим этмоқда, десак муболаға бўлмайди. 28 йил давомида ушбу ташкилот маданиятларимизни бир-бирига яқинлаштиришда етакчилик қилмоқда. Айтишув ўша хайрли ташаббусларнинг давомидир. Туманимизда аждодларимиздан мерос эзгу санъат йўлга қўйилганидан хурсандман. «Қўрқит ота» маданият марказида ўтказилаётган айтишувнинг сири маданий меросимизга бўлган ҳурматдадир», – деди очилиш маросимида сўзга чиққан Анқаранинг Этимесгут тумани ҳокими Энвер Демирел.\nМаданий тадбирга раислик қилган ТУРКСОЙ Бош котиби Дуйсен Қасейинов турк томонига муштарак айтишув санъатини ҳар томонлама қўллаб-қувватлагани учун миннатдорчилик билдирди.\n«Қозоғистон, Қирғизистон, Ўзбекистон, Озарбайжон ва Туркиядан 12 нафар шоирни таклиф этдик. Улар ўз тилларида бугунги айтишувни қиздирмоқчи. Шунинг учун биз бу лойиҳа орқали туркий халқларнинг тиллари турлича, лекин улар бир-бирини бемалол тушуна олишини кўрсатмоқчимиз. Агар шундай боўладиган бўлса, бу маданий тадбир кейинги йилларда ҳам давом этади», - деди Дуйсен Қасейинов.\nҚозоғистоннинг Туркиядаги Элчиси Абзал Сапарбекули ҳам Туркияда Жамбил Жабаевнинг 175 йиллиги нишонланганини таъкидлади.\n«Умуман олганда, қозоқларда айтишув оқинларига ҳурмат ҳамиша юксак. Шоир халқ овози, юрт қалбидаги сўзларни етказувчи ҳисобланади. Айтишувнинг яна бир жиҳати шундаки, у қиз ва йигит ўртасида ривожланади. Бошқа туркий дунёда деярли йўқ», - деди Элчи.\nҚозоғистондан оқинлар Бекарис Шойбеков, Айбек Қалиев, Асем Ережеқизи, Мухтар Ниязов ва Бекарис Нуриман иштирок этди. Қирғизистондан Азамат Болғонбаев ва Асилбек Маратов иштирок этди. Айтишувда озарбайжонлик Рамин Гараев, ўзбекистонлик Бахтиёр Ортиқов, туркиялик Темел Тураби, Мустафо Айдин, Яшар Демирўғли ҳам иштирок этди.\nДастлабки қуръа натижасига кўра, Рамин Гараев ва Яшар Демирўғли, сўнгра Асилбек Маратов ва Бахтиёр Ортиқов, Бекарис Нуриман ва Мустафо Айдин, Мухтор Ниязов ва Бекарис Шойбеков, Асем Ережеқизи ва Темел Тураби, Айбек Қалиев ва Азамат Болғонбаев беллашдилар.\nОқинлар қозоқ, турк, ўзбек, қирғиз ва озарбайжон тилларида беллашдилар. Жумладан, Асем Ережеқизи ва Темел Тураби ўртасидаги айтишув соф туркий тилда бўлса, қирғиз ва ўзбек шоирларининг айтишувлари икки тилда бўлиб ўтди.\nАйтишдан сўнг туркий давлатлар орасида илк бор ўтказилган айтишув ҳақида оқинлардан суҳбат олдик.\n«Бу биринчи халқаро мусобақалардан бири. Биринчиси эмас. Сабаби, аввал ҳам бир қанча мамлакатларда халқаро айтишувлар бўлиб ўтган. Бироқ бугунги айтишувни ташкил этган ТУРКСОЙ туркий дунё шоирларини кенг қамраб олишга ҳаракат қилди. Қозоқ, қирғиз, озарбайжон, ўзбек, турк шоирлари қатнашдилар. Тадбир биринчи марта ташкил этилаётгани боис шоирларнинг бир-бирини тўғри тушуниши, яъни бироз тилда қийналиши табиий, деб ўйлайман. Айтишувга турк тилини яхши биладиган қозоқ оқинлари келган. Жумладан, Асем Ережеқизи ва Бекарис Нуриман турк оқинлари билан гўзал айтишган. Аммо бу бир томонлама бўлмаслиги керак. Туркий тилли биродарларимиз қозоқ тилимизни тушуниб, ўзимизга мослашса, бу айтишувнинг кўлами янада кенгайиб бораверади. Қозоқ ва қирғиз айтишувларида эса тил муаммоси йўқ, биз уларни эркин тушунамиз. Умид қиламанки, келажакда бошқа давлат шоирлари билан ҳам шундай бўлади», - деди Бекарис Шойбеков.\nУнинг сўзларига кўра, илгари туркий ва араб мамлакатларида ҳам айтишув бўлган. Бироқ ҳозирги кўринишида у айниқса қозоқ ва қирғиз тилларида ривожланган.\n«Туркий дунёда айтишувни ривожлантираётган қозоқ ва қирғизлар. Эндиликда ТУРКСОЙ ёрдамида туркий тилли давлатлар оқинлари ўртасида ўзаро баҳслар бўлиб ўтди. Мусобақа ўзгача бўлди, десак муболаға бўлмайди. Негаки, саҳнада қозоқ-қирғиз билан бир қаторда озарбайжон, ўзбек, турк шоирлари ҳам қизиқарли бўлди. Аммо, шубҳасиз, қозоқ ва қирғиз оқинлари ўз маҳоратини намоён этишди», - деди Азамат Болғонбаев.\nЯна бир қирғиз шоири Асилбек Маратовнинг айтишича, халқаро айтишув яхши ўтди.\n«Бундай халқаро айтишувларда илк бор иштирок этишим. Унгача саҳнада қозоқ шоирлари билан кўп беллашдим. Назаримда, бугун ҳақиқий айтишувни қозоқлар ва қирғизлар кўрсатган, бошқа туркий мамлакатлар вакиллари муносиб даражада чиқишмагандек. Албатта, уни янада юқори савияда ўтказиш учун туркий мамлакатлар – озарбайжон, ўзбек, туркман, турк шоирларининг айтишув ўтказган маъқул. Шунда, албатта, улар тез орада қозоқ ва қирғизлар даражасига етишади. Дуйсен Қасейинов (ТУРКСОЙ Бош котиби) фикрича, туркий халқлар умумий тилга муҳтож эмас. Шоирларимиз тез-тез беллашса, бир-бирларининг тилини тушуниб олишлари аниқ», - деди у.


20:44 05.05.2020 (Янгиланган 20:59 05.05.2020)\nЎзбекистонда стикерлар бекор қилинади ва шахсий автомобиллардан фойдаланишга рухсат берилади. Вазият ёмонлашса, карантин чоралари қайта тикланади.\nТОШКЕНТ, 5 май — Sputnik. Ўзбекистонда карантин қоидалари юмшатилади. Хусусан, автомобиллар учун махсус стикерлар бекор қилинади. Бу ҳақда 2020 йил 5 май куни президент Шавкат Мирзиёев раислигида бўлиб ўтган видеоселектор йиғилишида айтиб ўтилди.\n"Эпидемиологик вазият яхшилангани сари чекловларни бекор қилишни давом эттирамиз. Аксинча, вазият ёмонлашса, карантин чораларини қайта тиклаймиз", – деди Шавкат Мирзиёев.\nЭслатиб ўтамиз, аввалроқ Шавкат Мирзиёев эпидемиологик вазият ижобий томонга ўзгарганидан фойдаланиб, иқтисодиётда карантин режимини аста-секин юмшатмасак кераклигини таъкидлаган эди. Чунки бу тартиб иқтисодиёт ривожига ва аҳоли ҳаётига жуда катта салбий таъсир қилмоқда.


5 йиллик муаммо бир кунда ҳал этилди » DEHQONOBOD TUMAN HOKIMLIGI RASMIY SAYTI\nМамлакатимиз Президенти Ш.Мирзиёевнинг бевосита ташаббуслари ва кўрсатмалари асосида жойларда секторлар тизими ташкил этилиб, бугунги кунда у фуқароларнинг мурожаатлари билан ишлаш, уларнинг муаммоларини ўз вақтида ижобий ҳал этишда муҳим аҳамият касб этмоқда. Том маънода айтганда, «Халқ давлат идораларига эмас, давлат идоралари халқимизга хизмат қилиши керак», деган ғоя бугун ўз исботини топаётир.\nСайёра Тошбоева 1-сектор ҳудудидаги Оқиртма қишлоғида туғилиб ўсган. Айни пайтда 21 ёшда. Онаси вафот этган. Айни пайтда Бешбулоқ қишлоғида бобоси хонадонида истиқомат қилади. Кўриш қобилияти пастлиги туфайли ишлаш, ўқиш борасида жиддий муаммоларга дуч келаётир.\n4 март куни у Тоғайтемир касб-ҳунар коллежи биносида жойлашган 1-сектор штабида сектор раҳбари, туман ҳокими З.Алиқулов қабулида бўлди. Аниқланишича, Сайёра 16 ёшгача кўз касаллиги бўйича ногиронлик нафақаси олиб келган, сўнгра қандайдир номаълум сабаблар билан унга ногиронлик нафақаси берилмай келаётгани, ўзи даволаниш учун ёрдамга муҳтожлиги маълум бўлди. Туман ҳокими шу ернинг ўзида вилоят соғликни сақлаш бошқармаси бошлиғи билан телефон орқали мулоқотда бўлиб, унга бор ҳолат ва ҳақиқатни билдирди. Томонларнинг ўзаро маслаҳатлашувига асосан, 5 март куни Сайёра Тошбоева вилоят бош врачи қабулига олиб борилиб, унга тиббий ёрдам кўрсатиладиган бўлди. Бир қизни беш йилдан буён қийнаб келаётган муаммо бир кунда ижобий ҳал этилди.\nҚўрғонтош МФЙ ҳудудида яшовчи фуқаро Бўриева Ойимхолнинг турмуш ўртоғи вафот этган. Қулоғи яхши эшитмайди. У оилавий аҳволини яхшилаш юзасидан ҳоким қабулига келди. Унинг ҳам муаммоси шуернинг ўзида ҳал этилди. Ўзи билан бирга келган ва мактабда ўқийдиган ўғлининг дарслик китоблар бўйича ижара маблағи хам жойида ҳал этилди.\nАлбатта бу каби қабул ва сектор фаолиятининг намунали йўлга қўйилиши туфайли қисқа муддатда кўплаб фуқаролар мурожаатлари, одамларнинг йиллар давомида ҳал этилмаган муаммолари ижобий ечимини топмоқди. Натижада муаммоларини ечишда илинж билан келган фуқаролар мамнун ҳолда уйларига қайтишмоқда.\nШу ўринда таъкидлаш жоизки, секторда нафақат фуқаролар қабул қилиниб, уларнинг муаммоси ҳал этилаётир. Балки, ушбу ҳудуддан виртуал қабулга жўнатилган ёки Халқ қабулхонасига мурожаат қилган фуқароларнинг ариза, шикоят ва таклифлари ҳам зудлик билан ўрганиб чиқилмоқда. Ҳар бир мурожаат ишчи гуруҳ аъзоларига топширилиб, улар фуқаронинг уйига бориб, улар билан учрашиб, масаланинг ечимини топиш чораларини кўрмоқда. Шу боисдан ҳам сўнгги пайтларда ушбу ҳудуддан мурожаатлар сони камайиб, фуқароларнинг яшаш тарзи яхшиланиб бормоқда.\napibylygu - 10 октября 2018 00:24 Ответить\nDla checy polecam własną stronę o mojej branży ogrzewanie na podczerwień


Президент бир гуруҳ ватандошларга мукофотларни топширди — KMODS\nPosted on 29.12.2020 29.12.2020 Author admin\tКомментарии к записи Президент бир гуруҳ ватандошларга мукофотларни топширди отключены\n28 декабрь куни Кўксаройда президент Шавкат Мирзиёев мустақилликнинг 29 йиллиги арафасида тақдирланган бир гуруҳ ватандошларга фахрий унвонлар, орден ва медалларни топширди. Бу ҳақда президент матбуот хизмати хабар берди.\n«Биз кейинги йилларда яхши анъанани йўлга қўйиб, юртдошларимизга мукофотларни байрам кунида топшириб келаётган эдик. Афсуски, бу йилги пандемия шароитида одамларимизнинг соғлиғини асраш учун ушбу хайрли тадбирни бироз кейинга суришга тўғри келди. Эзгуликнинг кечи йўқ, дейдилар. Насиб этган экан, мана бугун сизлар билан Янги йил байрами арафасида юзма-юз кўришиб, дийдорлашиб турибмиз» — деди Шавкат Мирзиёев.\n«Биз бугунги натижаларга эришиш учун пандемия шароитида — ғоят мураккаб бир вазиятда иш олиб бордик, — дея давом этди президент. — Бунинг учун 2−3 карра кўпроқ меҳнат қилишга, изланиш, янги имконият ва ресурсларни қидириб топишга тўғри келди. Аввало, фидойи шифокорларимиз ўз жонини гаровга қўйиб, халқимиз соғлиғини асраш учун беқиёс жасорат ва матонат кўрсатдилар».\nДавлат раҳбари Қуролли кучлар, Миллий гвардия, ИИВ ва ФВВ ходимларининг хизматларини алоҳида қайд этиб ўтди. «Бу борада Қуролли Кучлар, Миллий гвардия, Ички ишлар, Фавқулодда вазиятлар вазирлиги мард ва жасур ходимларининг хизматларини алоҳида қадрлаймиз. Айни вақтда, бунёдкор қурувчилар, саховатли тадбиркорлар, маҳалла фаоллари, муҳтарам нуронийларимиз, навқирон ёшларимиз, илм-фан, маданият ва спорт соҳаси вакиллари эл-юртимизга ҳақиқий таянч ва суянч бўлиб майдонга чиқдилар. Ҳар қандай синовни бирдамлик билан енгиб ўтадиган халқимиз мана шундай оғир кунларда қудратли кучга айланди. Фурсатдан фойдаланиб, сабр-матонатли, заҳматкаш, олижаноб ва фидойи халқимизга, унинг буюк қаҳрамонлиги учун яна бир бор бош эгиб, таъзим қиламан», — деди президенд.\nТадбирда айтиб ўтилганидек, ватандошларнинг фидокорона меҳнатларини муносиб эътироф этиш мақсадида бу йил «Ўзбекистонда хизмат кўрсатган геолог» фахрий унвони, «Олий Даражадаги Дўстлик», биринчи ва иккинчи даражали «Саломатлик» ҳамда «Фахрий мураббий» орденлари, «Сўғлом турмуш» медали каби янги давлат мукофотлари таъсис этилди. Бундан ташқари «Меҳнат-саховат» кўкрак нишони жорий қилиниб, ижтимоий ҳимояга мухтож аҳолини қўллаб-қувватлашга ҳисса қўшган қарийб 25 минг ватандош ушбу мукофот билан тақдирланди.\nАйни кунларда жойларда юзлаб ҳамюртларимизга ана шу фахрий унвон, орден ва медаллар тантанали равишда топширилди. Давлат раҳбари мукофотланган барча ватандошларга йиғилганлар номидан табрик йўллади.\nЎқитувчи ва мураббийлар байрами арафасида жадидчилик ҳаракати намояндалари — Абдулла Авлоний, Маҳмудхўжа Беҳбудий ва Мунавварқори Абдурашидхонов «Буюк хизматлари учун» ордени билан тақдирланган эди. Маросим аввалида ана шу мукофотлар маърифатпарвар боболарнинг невараларига топширилди.\nБундай эҳтиром улуғ аждодларнинг ўлмас мероси бугунги кунда ҳам қадрли эканидан, халққа беқиёс маънавий куч бағишлаб келаётганидан далолат беради. Айни вақтда, эл-юртнинг миллий уйғониш ва тараққиётга интилиши барқарор эканини намоён этади.\n«Ҳаммамиз бугун яхши орзулар ва улуғ мақсадлар билан, янги йил остонасида турибмиз. Биз барчамиз аҳил ва ҳамжиҳат бўлиб, халқимизга садоқат билан меҳнат қилиб, янги Ўзбекистон пойдеворини яратаётганимиз билан фахрланамиз. Дунёмиз тинч бўлсин, бағрикенг ва олижаноб халқимизни, жонажон Ватанимизни Оллоҳ таоло ҳамиша ўз паноҳида асрасин» — дея сўзини якунлади президент.\nМукофотланганлар юксак эътибор учун давлат раҳбарига миннатдорлик билдирди. Маросимда давлат ва жамоат ташкилотлари раҳбарлари, меҳнат фахрийлари, зиёлилар, ёшлар қатнашди


ДЕПУТАТ СЎРОВИ ИНСТИТУТИГА КИМ ҚАНДАЙ МУНОСАБАТДА БЎЛМОҚДА? - Ўзбекистон овози газетаси\nДЕПУТАТ СЎРОВИ ИНСТИТУТИГА КИМ ҚАНДАЙ МУНОСАБАТДА БЎЛМОҚДА?\nМамлакатимизда кучли фуқаролик жамияти қуриш ва демократик жараёнларни янада чуқурлаштиришда сиёсий партиялар ва улардан сайланган депутатларнинг фаоллиги муҳим аҳамият касб этади. Депутатлар сайловчилар, фуқароларнинг хоҳиш-иродаси, орзу-истакларини рўёбга чиқариш, уларни ўйлантираётган масалаларни ҳал қилиш бўйича катта ҳуқуқ ва ваколатларга эга.\nБир мисол. Депутат тегишли ҳудудда жойлашган давлат ҳокимияти ва бошқарув органларининг мансабдор шахсларига уларнинг ваколатларига кирадиган масалалар юзасидан асослантирилган тушунтириш бериш ёки ўз нуқтаи назарини баён қилиш талаби кўрсатилган мурожаат билан чиқиш ҳуқуқига эга. Бу депутатлик сўрови ҳисобланади. Жиззах вилоятида халқ депутатлари маҳаллий Кенгашларидаги депутатлар ушбу институт имкониятларидан самарали фойдаланишга ҳаракат қилишяпти. Ўрни келганда айтиш керакки, аҳоли турмуш фаровонлиги йўлида кўплаб хайрли ишларни амалга ошираётган депутатлар ҳам, депутатлик сўровларига ўз вақтида муносабат билдираётган раҳбарлар ҳам кўпчиликни ташкил этади.\nМўътабар КАРИМОВА, ЎзХДП Жиззах вилоят кенгаши раиси, халқ депутатлари вилоят Кенгашидаги партия гуруҳи раҳбари.\nМасалан, ўтган йилнинг охирларида «Марказгазтаъминот» унитар корхонаси Жиззах вилоят мувофиқлаштириш бошқармаси бошлиғи номига Жиззах туман Кенгаши депутати Акром Иномов томонидан «Қулписар» қишлоғида газ тармоғида босим етарли эмаслигидан аҳоли ташвиш чекаётгани ҳақида депутат сўрови киритилди. Сайловчилар томонидан билдирилган эътирозга асосланган мазкур сўров ташкилот мутасаддилари томонидан ўз вақтида кўриб чиқилди ва қисқа муддатда 9,5 километрдан зиёд масофадаги газ тармоғи бошқа жойга кўчирилиб, юқори босимли станцияга уланди. Шу тариқа муаммо ечим топди.\nАйни кунларда халқ депутатлари Жиззах вилоят Кенгашида партиямиздан сайланган 12, шаҳар ва туман Кенгашларида эса 115 нафар депутат фаолият кўрсатмоқда. Уларнинг аксарияти партиямиз дастурий мақсадлари ҳамда вазифаларини амалга оширишда фаоллик ва ташаббускорлик кўрсатишмоқда. Ўтган йили давлат ҳокимияти ҳамда бошқарув органларининг мансабдор шахсларига жами 60 та депутатлик сўрови киритилган бўлса, жорий йилнинг 4 ойида бундай сўровларнинг сони 19 тани ташкил этди. Муҳими, уларнинг аксариятига вақтида жавоб олинди ва электорат манфаатларига дахлдор катта-кичик муаммоларни жойларда ҳал этишга эришилди.\nАммо, афсуски, депутатлик сўрови институти имкониятларидан фойдаланишда депутатларимизнинг талабчанлиги, фаолликлари ҳам бир хил эмас. Хусусан, айрим депутатларимиз сайловдан кейинги 4 ойдан кўпроқ муддат ичида 2-3 тагача депутат сўровлари киритишган пайтда баъзи депутатлар бирон марта ҳам депутат сўрови юбормаган. Хусусан, Зарбдор, Арнасой, Дўстлик туман Кенгашларидаги партиямиздан сайланган депутатлар бу борада сусткашликка йўл қўйиб келишмоқда. Улар депутат сўровидан камдан-кам ҳолларда фойдаланишяпти, мутасаддилардан ўз сўровларига вақтида жавоб қайтарилишини, амалий чоралар кўрилишини қатъият билан талаб қилишмаяпти. Буни муқаддам депутат сўрови киритилган Қуйи Сирдарё ирригация тизимлари ҳавза бошқармаси бошлиғининг ўринбосари бир йилдан кўпроқ вақт ўтишига қарамасдан масалага ойдинлик киритиш учун изоҳ беришни турли сабаблар билан орқага сураётганидан ҳам билса бўлади. Гап шундаки, Жиззах туманидаги «Ҳаваслик» маҳалласи ҳудудидан ўтадиган зовурни тозалаш масаласи анча вақтдан бери ҳал этилмасдан келмоқда.\nДепутат сўрови турли масалаларда бўлиши мумкин. Лекин ҳар қандай сўров муаммо атрофлича ўрганиб чиқилгандан сўнг, юборилсагина кутилган самарани беради. Ҳар бир депутат, унга кўмак берадиган партия ташкилоти шунга амал қилиши керак. Масала аниқ ва асосли қўйилган депутатлик сўровининг таъсир кучи юқори бўлади.\nШу ўринда Жиззах туманидаги «Уяс» қишлоғида ичимлик суви таъминоти билан боғлиқ масалада туман ҳокимига, туғма ногирон Маъсума Жумашеванинг соғлиғини тиклашга кўмак зарурлиги ҳақида вилоят Соғлиқни сақлаш бошқармасига юборилган депутатлик сўровларига ўз вақтида жавоб берилиб, масалалар ҳал этилганини алоҳида таъкидлашни истардим.\nДепутатларимиз жонкуяр, ташаббускор, талабчан бўлса, жойларда одамлар, электорат вакилларини ўйлантираётган масалаларга, албатта, ечим топилади. Бугунги кунда вилоятимизда Хидир Шукуров, Акром Иномов, Тўлқин Аҳроров, Ҳаким Намозов, Абдунаби Абдураҳмонов, Озотой Қўшбоқова, Муртозақул Бўтаев, Баҳор Жумабоева, Жалил Қувондуқов сингари ўнлаб депутатлар ўз ҳуқуқ ва ваколатларидан самарали фойдаланган ҳолда сайловчилар ишончини оқлашга, соҳа ва тармоқлардаги камчиликларни бартараф этишга муносиб ҳисса қўшишмоқда. Улар депутатликнинг масъулиятини юракдан ҳис этиб, электоратнинг ҳаётий эҳтиёжларига хизмат қиладиган қимматли таклифлар, фойдали ташаббуслар билан чиқишаяпти. Энг муҳими, депутатларнинг фаоллиги орқали ҳудудларнинг ижтимоий-иқтисодий тараққиётига тўсиқ бўлаётган масалалар ўз вақтида ечимини топмоқда.


Ўзбекистон тожик исёнчиларини юртига қайтардими?\n10 май 2021, Тошкент вақти: 09:40\nТожикистон расмийлари исёнчи полковник Маҳмуд Худойбердиев тарафдорларидан 15 киши Ўзбекистон ҳудудида қўлга олиниб, Душанбе ихтиёрига топширилгани тўғрисидаги хабарларни рад этди.\n11 июль куни айрим оммавий ахборот воситалари Тожикистон Давлат миллий хавфсизлик қўмитасига яқин манба берган маълумотларга асосланиб шундай хабар тарқатган эди.\nБу маълумотни Тожикистон Давлат миллий хавфсизлик қўмитаси вакили ҳам, мамлакат бош прокурори Бобохон Бобохонов ҳам рад этди.\n“Бизда бу ҳақда ҳеч қандай маълумот йўқ. Қолаверса, биз М.Худойбердиев ва унинг тарафдорларини экстрадиция қилишни сўраб Ўзбекистонга жуда кўп марта мурожаат этганмиз. Лекин Ўзбекистон ҳали улардан бирортасини бизга бергани йўқ”, - деди Б.Бобохонов.\nТожикистон расмийлари бу маълумотни рад этаётган бир пайтда “Озодлик” мухбири Ўзбекистоннинг Денов шаҳрида қўлга олиниб, Тожикистонга топширилгани хабар қилинганлардан бирининг отаси ва хотини билан гаплашишга муваффақ бўлди.\n“Дарҳақиқат, ўғлим 1997 йилда Тожикистонда бўлган қуролли тўқнашувда М.Худойбердиевнинг қўмондонларидан бири, Ҳисор тумани ИИБ собиқ бошлиғи Субҳон Мирзоев гуруҳида эди. Ҳукумат армияси билан бўлган тўқнашувдаги мағлубиятдан сўнг Ўзбекистонга қочиб ўтганди. Денов шаҳридан уй сотиб олиб, ўша ерда кичик дўконча очиб, тирикчилик ўтказиб турганди”, - деди отахон.\nУнинг келини эса 13 июнь куни эрта тонгда фуқаролик кийимидаги икки киши уйларига келиб эрини олиб кетганини билдирди.\n“Мен Денов шаҳри ИИБ ходимларидан суриштирганимда улар эримни гоҳ Термизда, гоҳ у ёқда, гоҳ бу ёқда, деб аниқ гап айтмади. Кейин Субҳон Мирзоевнинг укаси Ҳабиб эрим ва билан бирга бўлган кўп йигитларни Душанбега олиб кетишгани ҳақида гап топиб келди. Лекин улар неча кишилигини билмайман”, - деди аёл.\nАёл Тожикистонда бериб юборилганларнинг барчаси ҳозир Давлат миллий хавфсизлик қўмитаси ҳибсхонасида экани, 13 июндан буён эри билан атиги бир марта учрашиш имкони берилганини маълум қилди.


Трамп Колорадодаги нутқи олдидан лифтда қамалиб қолди » Ўзбекистон янгиликлари – Zamin.uz\n31-07-2016 | 09:49\nZAMIN.UZ / Дунё / 31 Июл 2016 года278\nАҚШ президенти лавозимига номзод Дональд Трамп Колорадо-Спрингс шаҳридаги меҳмонхоналардан бирининг лифтида қамалиб қолди. Associated Press ахборот агентлигининг маълум қилишича, воқеа 29 июлда маҳаллий вақт билан соат 13.30 да юз берган, дейилади "Кун" нашрида. Миллиардердан ташқари, The Mining Exchange A Wyndham Grand Hotel & Spa меҳмонхонаси лифтида яна 4 киши бўлган. Шаҳар ўт ўчириш қисми ходимлари лифтда қамалиб қолганларни чиқариб олиш учун лифт шипидаги люкни очиб, ичкарига нарвон туширишган. Қамалиб қолганлар у орқали 2-қаватга кўтарилиб олишган. Ҳеч ким жабрланмаган.The Denver Post маълумотларига кўра, Трамп лифтда 30 дақиқа қолиб кетган ва оқибатда ўз чиқишига кеч қолган.\nКолорадо-Спрингсда отишма келтириб чиқарган шахснинг исми маълум бўлди\n22:25 / 28-11-2015


18 май 2021, Тошкент вақти: 07:51\nЎш шаҳрида гриппга чалинган ўқувчилар сони тобора кўпайиб бораётгани туфайли шаҳар ўрта мактабларида 2 декабргача эълон қилинган карантин 7 декабргача узайтирилди.\nЎш шаҳар халқ таълими бошқармаси бошлиғи Абдували Болтабоев шу кунларда Ўшдаги 57 та ўрта мактабнинг барчасида карантин эълон қилинганини айтади.\n- Гриппга чалинган ўқувчиларнинг сони кундан кунга ортиб бораётгани сабабли биз вазиятни қийинлаштирмаслик учун Ўшдаги барча мактабларда карантин эълон қилдик. Ўш шаҳри бўйича мактабга келмай қўяётган болаларнинг сони 20 фоизни ташкил қилади. Баъзи мактабларда эса бу кўрсаткич 37-39 фоизга етган, деди Абдували Болтабоев.\nАйни кунда Ўшда 6781 нафар гриппга чалинган беморлар рўйхатга олинган бўлиб, уларнинг 4762 нафари ёки 70 фоизини 14 ёшгача бўлган болалар ташкил этади. Ўш шаҳар эпидемиология маркази раҳбари Уулқан Қаратаеванинг маълум қилишича, гриппга чалинган ўқувчилар орасида касалликни ўтказиб юбориб, шифохонага ётқизилганлар ҳам бор:\n- Бугунги кунда Ўш шаҳар шифохонасининг юқумли касалликлар бўлимида 14 ёшгача бўлган 62 нафар бола гриппга чалиниб, касали оғирлашгани сабабли даволанмоқда, деди Уулқан Қаратаева.\nШифокорларга кўра, Ўшда оммавий гриппга чалиниш ҳолати сўнгги йилларда кузатилмаган. Айни пайтда шифокорлар шаҳар касалхоналарида жой етишмаётгани туфайли гриппга чалинган одамларга уй шароитида қандай даволаниш, гриппдан қандай сақланиш бўйича маслаҳат бериш билан чекланмоқдалар, холос.\nРасмийларга кўра, ўқувчиларнинг оммавий тарзда гриппга чалинишига синфхоналарнинг совуқлиги ҳам сабаб бўлган.\nАйтиб ўтиш жоизки, сўнгги йилларда Қирғизистонда энергетика танқислиги сабабли кўплаб мактаблар кўмир билан иситиш тизимига ўтказилган. Бу масалани ҳал қилиш эса маҳаллий таълим бошқармасига юклатилган.\nИсми ошкор қилинишини истамаган мактаб директорларидан бирининг айтишича, ўқув хоналарининг совуқлигига мактаблардаги иссиқлик қувурларининг ўз вақтида таъмирланмагани ёки ўз вақтида кўмир етказиб берилмагани сабаб бўлмоқда. Бунга эса шаҳар ҳалқ таълими бошқармаси айбдор.\nЎш шаҳар ҳалқ таълими бошқармаси Абдували Болтабоевнинг маълум қилишича, бу йилда Ўш мактабларининг кўмирга бўлган эҳтиёжи 640 тоннани ташкил этади. Бугунги кунда 622 тонна кўмир жамланган. Бу эса шаҳар мактаблари эҳтиёжининг 90 фоизини ташкил этади:\n- Бу йилда кўмир бўйича муаммо йўқ. Бироқ айрим мактабларда иссиқлик тизими жуда эскиргани сабабли муаммолар бўлмоқда. Бу ҳар йили бўлиб турадиган муаммо, иссиқлик маркази иссиқликни юқори босимда берган пайтда эски қувурлар кўтаролмай қоляпти. Айрим жойларда қувурлар ёрилиб, сув оқиб кетаяпти. Биз шуларни ўз вақтида таъмирлаб, қайта ишга туширяпмиз. Бу ҳар йили кузатиладиган ҳолат, деди Абдували Болтабоев.\nМактабларда карантин эълон қилиниши илк бор пойтахт Бишкекдан бошланди. Қирғизистон Соғлиқни сақлаш вазирлиги гриппга чалинган ўқувчилар сони кескин ортиши муносабати билан 23 ноябрдан 30 ноябргача Бишкекда барча мактабларни ёпиш тўғрисида буйруқ берганди.\nРасмийларга кўра, 16-20 ноябр кунлари оралиғида Бишкек мактаблари ўқувчиларининг 20-30 фоизи гриппга чалингани аниқланган.\nЎш мактабларида эса грипп бўйича карантин 26 ноябрдан эълон қилинган.


“Qashqadaryo” газетасининг 2020 йил 7 июль сонида “Транспорт бошқармасидагилар! Томошабинлик токайгача?!” сарлавҳали мақола эълон қилинган, унда бугунги кунда айрим йўналишсиз такси ҳайдовчилари вазиятдан фойдаланиб йўлкирани инсофсизларча ошириб олгани ва бу ҳолат аҳолининг ҳақли эътирозларига сабаб бўлаётгани айтилган эди.\nСоғлиқни сақлаш вазирлиги хабарига кўра, кеча Қашқадарё вилоятида аҳоли орасида 2 киши коронавирус инфекцияси юқтиргани тасдиқланди ва шу пайтгача вилоятда ушбу касалликка чалинганлар сони 204 нафарга етди. Беморларнинг 94 нафари Қозоғистон, 6 нафари Туркия, 1 нафари Украина фуқаролари бўлса, 103 нафари ўзбекистонлик.\nН.ХЎЖАЕВ / 07.07.2020\nБир кунда Миришкорда 27 киши карантин қоидаларини бузган\nКуни кеча Миришкор тумани ИИБ, ҳудудий профилактика инспекторлари ҳамда санитария-эпидемиологик осойишталик маркази ходимларидан иборат ишчи гуруҳ томонидан туманда карантин тадбирлари бажарилиши, ташкилот, муассаса ва жамоат жойларида белгиланган талабларга риоя этилиши аҳволи ўрганилди.\nЯккабоғда дам олиш кунлари банкоматлар ишламаяптими?\nИжтимоий тармоқларда “Яккабоғда шанба ва якшанба кунлари банкоматлар ҳам дам олмоқда” сарлавҳали хабар эълон қилинган эди.\nЎзбекистон Миллий ахборот агентлиги сайтида эълон қилинган “Кўчада қолган тиббиёт: Қалқамада чақалоқлар кўчада туғилмоқда” сарлавҳали танқидий мақола ҳамда “Sevimli” телеканали “Zamon” информацион дастурида намойиш этилган шу мавзуга доир лавҳа юзасидан вилоят соғлиқни сақлаш бошқармаси муносабат билдирди:\nЎтган ой ижтимоий тармоқларда Миришкор туманидаги Помуқ қишлоғида жойлашган 18-мактабгача таълим ташкилоти ходимлари карантин қоидаларига зид равишда мажбурий меҳнатга жалб қилингани ҳақида хабарлар тарқалган, унда "Агар оддий фуқаро карантин қоидасини бузиб атрофдагилар ҳаётини хавфга қолдирса, миллионларни тўлайди, раҳбарлар эса узр айтиб, ҳеч нарса кўрмагандай кетаверишади", дея таъкидланган эди.\nЖаҳонгир БОЙМУРОДОВ / 07.07.2020\nЎз мухбиримиз / 07.07.2020\nВилоят махсус комиссияси қарори билан 2020 йил 3 июлдан коронавирус инфекцияси қайд этилган қуйидаги ҳудудлар “яшил” ҳудуддан “қизил” тоифага ўтказилди:\nЯккабоғ туманидаги Оқтош маҳалласида яшовчи С.Қ. шу йил 30 июндан 1 июлга ўтар кечаси уйга маст ҳолда келиб, отаси ва бувисини пичоқлади. Бу ҳақда ЎзА ёзмоқда.\nҒалла режасини ортиғи билан бажарган фермер даласида сомон ёниб кетди\nН.ХЎЖАЕВ / 03.07.2020\nКеча ижтимоий тармоқларда, хусусан, “Қашқадарё аҳли” телеграм каналида “Ғузорда ғалла майдони ёнмоқда” номли видеолавҳа эълон қилинган эди.


СУЛОСИЙЁТ АТ-ТАБАРОНИЙ - ISLOM.INFO | ISLOM HAQIDA\nМашҳур муҳаддислардан бири Абулқосим Сулаймон ибн Аҳмад ибн Айюб ат-Табароний (260-360 ҳ./873-971 м.) раҳимаҳуллоҳнинг “Мўъжам” деб аталган учта ҳадислар тўплами мавжуд. Улар “ал-Мўъжам ал-кабир”, “ал-Мўъжам ал-авсат” ва “ал-Мўъжам ас-сағир” деб аталади. Бундан ташқари, ушбу муҳаддиснинг “Китоб ат-Тафсир”, “Далоил ан-нубувват” ва “ал-Авоил” каби асарлари бўлган.\nИмом Табароний раҳимаҳуллоҳнинг кичик “ал-Мўъжам ас-сағир” асарида 1198 (бир минг бир юз тўқсон саккиз) та ҳадис, ўрта “ал-Мўъжам ал-авсат” асарида эса 9489 (тўққиз минг тўрт юз саксон тўққиз) та ҳадис, катта “ал-Мўъжам ал-кабир” асарида эса 22245 (йигирма икки минг икки юз қирқ беш) та ҳадис мавжуд. Имом ат-Табароний раҳимаҳуллоҳ тўплаб ёзган жами ҳадислар унинг «ал-Мўъжам ал-кабир» асарида мужассам бўлиб, ҳозиргача 25 та жилддан 13, 14, 15, 16 ва 21 жилдлари топилган эмас. Улардан 13 ва 21 жилднинг бир қисми топилган. Нашр қилинган асарда эса жами 22245 (йигирма икки минг икки юз қирқ беш) та ҳадис мавжуд. Ҳар бир жилдда мингтача ҳадис мавжудлигини эътиборга олсак, унга яна 5 000 (беш минг) тача ҳадис қўшилиши мумкин. Демак, унда жами 27 000 (йигирма етти минг) атрофида ҳадис бўлган, дейишимиз мумкин.\nИмом Табароний раҳимаҳуллоҳнинг мазкур учта тўпламида атига 3 (уч) тасининг ровийлар силсиласи уч иснодлидир. Иснодда фақатгина уч нафар ровийнинг номи қатнашган ҳадислар “Сулосийёт” деб аталади. Имом ал-Бухорий раҳимаҳуллоҳнинг бу хилдаги “Сулосийёт”лари анча шуҳрат қозонган бўлиб, уларнинг сони 22 тадан иборат. Имом ад-Доримий раҳимаҳуллоҳнинг “Сулосийёт”ларида эса ўн бешта ҳадис мавжуд. Ибн Можа раҳимаҳуллоҳнинг “Сулосийёт”лари бештани ташкил қилади. Имом ат-Термизий раҳимаҳуллоҳнинг “Сулосийёт”лари эса фақат биттагина, холос. Улар ўзбек тилига таржима қилинган.\nУч нафар ровийдан иборат ҳадисларнинг иснодларида жуда кам ровийлар қатнашганлиги, уларнинг ўта даражада ишончли зотлар бўлгани сабабли “Сулосийёт” ҳадислари энг тўғри, энг ишончли, энг қабул қиларли бўлиб қолаверади. Бинобарин, уларни билиб-ўрганиш ва ҳадис матнидаги ҳукмларга амал қилиш муҳим аҳамият касб қилади. Бироқ, Имом Табароний раҳимаҳуллоҳнинг “Сулосийёт”идаги ҳадислар ровийлар жиҳатидан заиф ҳисобланади.\nИмом Табароний раҳимаҳуллоҳ ушбу “Сулосийёт” ҳадислари: Муҳаммад ибн Аҳмад ибн Язид ал-Қассос ал-Басрий→Динор ибн Абдуллоҳ→Анас ибн Молик разийаллоҳу анҳу; Жаъфар ибн Ҳумайд ибн Абдулкарим ибн Фаррух ибн Дийзаж ибн Билол ибн Саъд ал-Ансорий ад-Димишқий→Умар ибн Абон ибн Муфаззал ал-Маданий→Анас ибн Молик разийаллоҳу анҳу; Убайдуллоҳ ибн Румоҳис→Абу Умар Зиёд ибн Ториқ→Абу Жарвал Зуҳайр ибн Сурад ал-Жушамий ровийлар силсиласидан иборатдир.\nБиз – Сиз азизларга “Сулосийёт ат-Табароний”ни алоҳида таржима қилиб, айрим изоҳ ва шарҳлар билан тақдим қилишни маъқул кўрдик. Аллоҳ таоло барчамизга уни бу дунёда ҳам, охиратда ҳам манфаатли қилсин!\nلا يروى هذا الحديث عن النبي صلى الله عليه و سلم إلا بهذا الإسناد تفرد به وهب بن بقية محمد بن أحمد بن يزيد بن حبيب حدثنا محمد بن أحمد بن يزيد بن حبيب المقرئ البصري قال نا دينار بن عبد الله مولى أنس بن مالك قال حدثني مولاي أنس بن مالك قال قال رسول الله صلى الله عليه و سلم طوبى لمن رآني ومن رأى من رآني ومن رأى من رأى من رآني ثلاثا\nРасулуллоҳ соллаллоҳу алайҳи ва саллам уч марта бундай деб марҳамат қилганлар:\n“Мени кўрган кишига, мени кўрган кишини кўрган кимсага ва мени кўрган кишини кўрган кимсани кўрган одамга жаннат хушхабари бўлсин!” (Табароний, “ал-Мўъжам ас-сағир”, 2/858; “ал-Мўъжам ал-авсат”, 6/6106; “ал-Мўъжам ал-кабир”, 22/29).\nМазкур ҳадиси шарифда Расулуллоҳ соллаллоҳу алайҳи ва саллам ўзларини кўрган саҳобаларни, саҳобаларни кўрган тобеъинларни, тобеъинларни кўрган табъа тобеъинларни мақтаб, хушхабар берганлар. “Тубо” жаннатдаги дарахт номи.\nИмом Табароний раҳимаҳуллоҳ бошқа бир ривоятларида келтиришича, Расулуллоҳ соллаллоҳу алайҳи ва саллам ўзларини кўрган ва кўрмаганларни мақтаб бундай деган эканлар:\nطوبى لمن رآنى و آمن بى و طوبى لمن لم يرنى و آمن بى سبع مرّات\n“Мени кўриб имон келтирган кимсага жаннат хушхабари бўлсин! Мени кўрмасдан менга имон келтирганларга эса етти марта жаннат хушхабари бўлсин!” (Табароний, “ал-Мўъжам ал-кабир”, 8/8009).\nحدثنا جعفر بن حميد بن عبد الكريم بن فروخ بن ديزج بن بلال بن سعد الأنصاري الدمشقي قال حدثني جدي لأمي عمر بن أبان بن مفضل المدني قال أراني أنس بن مالك الوضوء أخذ ركوة فوضعها عن يساره وصب على يده اليمنى فغسلهما ثلاثا ثم أدار الركوة على يده اليمنى فتوضأ ثلاثا ثلاثا ومسح براسه ثلاثا وأخذ ماء جديدا لسماخه فمسح سماخة فقلت له قد مسحت أذنك فقال يا غلام إنهن من الرأس ليس هن من الوجه ثم قال يا غلام هل رأيت وفهمت أم أعيد عليك فقلت قد كفاني وقد فهمت قال فهكذا رأيت رسول الله صلى الله عليه و سلم يتوضا لم يرو عمر بن أبان عن أنس غير هذا الحديث\n“Анас ибн Молик разийаллоҳу анҳуни кўза ушлаган ҳолда кўрганман. Уни чап қўлида тутиб, ўнг қўлига сув қуяр эди. Уни уч марта ювди-да, кўзани ўнг қўлига айлантириб олди. Сўнг, уч марта-уч мартадан таҳорат қилдилар. Бошларига ҳам уч марта масҳ тортдилар. Сўнг, қулоқлари учун янги сув олиб, қулоқларини масҳ қилдилар. Мен унга: “Қулоғингизни ҳам масҳ қилдингизми?”, дедим. У зот: “Эй, бола! Улар бошдандир, юздан эмас. Эй, бола! Кўриб, тушуниб олдингми ёки қайтарайми?”, дедилар. “Менга кифоя қилди. Тушуниб олдим!”, дедим. У зот: “Расулуллоҳ соллаллоҳу алайҳи ва салламни шундай таҳорат олганларини кўрганман!”, дедилар (Табароний, “ал-Мўъжам ал-авсат”, 3/3362).\nБу ҳадисда Имоми Аъзам Абу Ҳанифа раҳимаҳуллоҳнинг ҳанафийлик мазҳабига – бизнинг мазҳабга тўғри келмайдиган жойи таҳоратда бошга ҳам уч марта масҳ тортилганидир. Бизлар бошга бир марта масҳ тортамиз. Бу ҳадисни шу жойини ололмаганимизнинг сабаби ҳадиснинг исноди заиф эканидир. Уни Имом Табароний раҳимаҳуллоҳнинг ўзлари ҳам тан олиб, шу ернинг ўзида қайд қилиб кетганлар.\nАли ал-қори раҳимаҳуллоҳ айтишларича, бошқа саҳиҳ ҳадисларнинг мазмунидан масҳ бир марта қилингани чиқади. Улар ҳанафийлар, моликийлар ва ҳанбалийларнинг бошнинг масҳи бир марта бўлиши кераклиги ҳақидаги фатволарига очиқ далилдир. Шофиъийлар аъзолар ювилганда уч марта бўлгани каби масҳ ҳам уч марта бўлишини қўллайдилар. (Али ал-қори. Мирқот ал-мафотиҳ. 2-жилд. – Байрут: Дор ал-фикр, 1994. – Б. 121).\nҲанафийликнинг таниқли манбаси “ал-Ҳидоя”да: “Агар бошга уч марта масҳ тортилса, у масҳ эмас, ювиш бўлиб қолади-ку”, дейилган (Бурҳониддин ал-Марғиноний. ал-Ҳидоя. 1-жилд. – Лакнау: Юсуфий, 1902. – Б. 32).\nБошга бир марта масҳ тортишга қиёс ҳам далолат қилади. Чунки, масҳига масҳ тортганда, яра боғичига масҳ тортишда бир марта қилинади. Демак, масҳ бир марта қилинар экан.\nحدثنا عبيد الله بن رماحس الجشمي ثنا أبو عمرو زياد بن طارق وكان قد لبث عليه عشرون ومئة سنة قال سمعت أبا جرول زهير بن صرد الجشمي يقول لما أسرنا رسول الله صلى الله عليه و سلم يوم حنين يوم هوازن وذهب يفرق الشبان والسبي أنشدته هذا الشعر:\n(امنن علينا رسول الله في كرم … فإنك المرء نرجوه وننتظر)\n(امنن على بيضة قد عاقها قدر … مفرقا شملها في دهرها غير)\n(أبقت لنا الدهر هتافا على حزن … على قلوبهم الغماء والغمر)\n(إن لم تداركهم نعماء تنشرها … يا أرجح الناس حلما حين يختبر)\n(امنن على نسوة قد كنت ترضعها … وإذ يزينك ما تأتي وما تذر)\n(لا تجعلنا كمن شالت نعامته … فاستبق منا فإنا معشر زهر)\n(إنا لنشكر للنعماء إذ كفرت … وعندنا بعد هذا اليوم مدخر)\n(فألبس العفو من قد كنت ترضعه … من أمهاتك إن العفو مشتهر)\n(يا خير من مرحت كمت الجياد به … عند الهياج إذا مااستوقد الشرر)\n(إنا نؤمل عفوا منك نلبسه … هادي البرية إذ تعفو تنتصر)\n(فاعف عفا الله عما أنت راهبه … يوم القيامة إذ يهدى لك الظفر)\nفلما سمع هذا الشعر قال: ما كان لي ولبني عبد المطلب فهو لكم وقالت قريش: ما كان لنا فهو لله ولرسوله وقالت الأنصار: ما كان لنا فهو لله ولرسوله\n1143/1-ҳадис ( Риёзус солиҳийн )\n“Ҳунайн ва Ҳавозин кунлари Расулуллоҳ соллаллоҳу алайҳи ва саллам бизни асирга туширгандилар. Чўпон ва асирларни ажратиш бошланганда, мен бу шеърни ўқидим:\n“Эй, Аллоҳнинг элчиси, бизга карамингизни дариғ тутманг! Зотан, Сиз – биз умид қилиб, интизор кутган кишисиз. Қадри юксалиб борадиган уруғларни сочиб, замонлар оша душманларнинг эътиборини йўқотиб, бизни миннатдор қилиб қўйинг! Бизлар қанча-қанча замонлар маҳзунликда қолган эдик. Қалбларда ғам-қайғу ва тугунлар бор эди. Агар уларга неъатларни синов пайтида ҳалимлик билан топиб бермасангиз, эй одамларнинг энг улуғи, улар тарқаб кетади. Сизни эмизган аёлларни ҳам миннатдор қилиб қўйинг. Чунки, келганларида ҳам ва тарк қилганларида ҳам Сизни ясантириб қўйишган эди. Бизларни туяқушини йўқотган киши каби қилиб қўйманг. Биздан ўтиб кетинг. Чунки, биз зуҳарлик одамлармиз. Албатта, биз бир пайтлар инкор қилинган, бу кундан кейин эса бизнинг ҳузуримизда захира қилинадиган неъматлар учун шукр айтамиз. Сизни эмизган оналарингиз учун афв либосини кийинг. Зотан, афв машҳур хислатдир. Эй, ёмонлик олови қўзғалганида, унинг давомийлигини тўхтатишга қодир кишиларнинг энг яхшиси! Биз Сиз кийиб олган афвни умид қилиб турамиз. Эй, яхшилик йўлбошчиси, авф қилсангиз, ғалаба қозонасиз. Авф қилинг. Аллоҳ қиёмат куни сиз қўрқитган кишиларни авф қилсин. Чунки, сизга ҳамиша зафар ёрд бўлади”.\nРасулуллоҳ соллаллоҳу алайҳи ва саллам бу шеърни эшитиб, “Менга ва Абдулмутталиб уруғига ҳеч нарса йўқ. Улар сизлар учундир!”, дедилар. Шунда, қурайшликлар: “Бизга ҳам ҳеч нарса йўқ. Улар Аллоҳ ва унинг расулиникидир!”, дедилар. Мадиналик ансорийлар ҳам: “Бизга ҳам ҳеч нарса йўқ. Улар Аллоҳ ва унинг расулиникидир!”, дедилар” (Табароний, “ал-Мўъжам ас-сағир”, 1/661; “ал-Мўъжам ал-авсат”, 5/4630; “ал-Мўъжам ал-кабир”, 5/5303).\nҲунайн – Арабистоннинг Тоиф шаҳри яқинидаги водий номи. Уни Ҳавозин қабиласи номи билан ҳам аташади. Бутун араб қабилалари иттифоқ қилиб, мусулмонларни йўқ қилиш мақсадида ҳужум уюштирадилар. Мушриклар билан мусулмонлар ўртасида бу жойда саккизинчи ҳижрий йили шаввол ойида – 630 йили январь охирларида жанг бўлиб ўтган. Бу жангда мусулмонлардан тўрт нафари шаҳид бўлган.\nМазкур ҳадиснинг ҳикмати Расулуллоҳ соллаллоҳу алайҳи ва салламнинг кечиримлилиги, меҳр-шафқати, узрни дарҳол қабул қилиши каби хислатларини кўрсатиб бергани билан белгиланади. Расулуллоҳ соллаллоҳу алайҳи ва саллам дунёдаги энг кечиримли ва энг меҳрбон зотдирлар!\nРасулуллоҳ соллаллоҳу алайҳи ва саллам шоирларнинг гўзал мазмунли шеърларининг қадрига етгани ҳам бу ҳадисдан маълум. Зотан, яхши инсон адабиётга, мазмунли ашъорларга ошно бўлади.\nБухорий ва Термизийгача ёзилган илк ҳадис тўпламлари\nИмом ал-Қаънабий – буюк муҳаддислар устози.